
MEĐU MALIM PRIJATELJIMA 


Mali moji čitaoci, neki dan bio sam u društvu 
dobre djece. Bilo ih je više, što djevojčica što dje- 
čaka. Iskreno ću vam reći, da sam se medju njima 
osjećao kao medju sebi ravnima. Čitavo smo se po- 
podne zabavljali. E, da ste i vi, mali moji čitaoci, 


“bili s nama. Siguran sam, da ne bi požalili. Bilo je 


tu svega. Najprije smo se igrali svemoguće igre. 
Dječaci su donijeli: samovoze, parobrode, željeznice 
i stotine drugih prekrasnih igraćaka. A djevojčice? 
Ta vi znate, čime se igraju djevojčice. One su do- 
nijele čitavo brdo beba, kolica, haljinica i raznih krpa 
i krpica. Sjeli smo na pod i razvukli smo čitavo to 
bogatstvo igračaka po sobi. Da ste čuli tu galamu. 
Parobrodi su zviždali, samovozi su jurili po sobi kao 
po pravoj cesti, a željeznice su vijugale u munjevitoj 
vožnji. Djevojčice su uspavljivale svoje bebe milim 
i sladunjavim pjesmama, a bebe su govorile tata — 
mama. Vi ste sigurno već vidjeli takve velike bebe, 
koje imađu otraga dugme, koje se pritisne, a beba 
izgovara tata-mama. Naravno, da to popodne nismo 
zaboravili niti Indijance. Razdijelili smo se u dva ta- 
bora, posakrili se po sobama i navaljivali jedni na 
druge uz veliku galamu. Mene su izabrali za pogla- 
vicu. Okitili su me perjem, dobio sam čak i oružje, 
pravu indijansku sjekiru i luk sa strijelicama. Dje- 
čaci su bili moji podanici i ratnici. Ja sam sjedio na 

sredini sobe, okružen jastucima kao pravi poglavica. 
Moji ratnici su mi donosili glase o neprijateljskom 
plemenu, koje se je utaborilo u drugoj sobi. 

Na kraju nam je dosadilo vječno ratovanje sa 
susjednim plemenom, pa se pomirismo. Popušili smo 
lulu mira, izljubili smo se i opet smo bili svi zajedno 
u jednoj sobi. Popodne je bilo već poodmaklo, a moji 
mali prijatelji bili su pomalo već umorni od preraz- 
nih igara. Najednom se neko sjeti i reče: 

»Neka nam naš veliki prijatelj i poglavica is- 
priča kakvu lijepu priču.« 

Ovo su svi oduševljeno prihvatili i navalili na 
mene s molbama. Možete po prilici zamisliti, mali 
moji čitaoci, u kakvom sam bio gadnom škripcu. 
Pomislio sam ovako: ako im pripovijedam kakvu- 
god pripovijest, sigurno ću ih razočarati. Treba, da- 
kle, pronaći pripovijest, koja će se svima sviđati i 
o kojoj će svi još dugo razmišljati. Počeo sam po- 
drobno misliti. Oči mojih malih prijatelja netremice 
su gledale u moje lice i napeto očekivale čas pripo- 
vjedanja. Uvjeravali su me svi od reda, da će biti 
mirni kao miševi i da će mi biti duboko zahvalni, 
ako im ispripovijedam jednu lijepu i istinitu priču. 
Naglasili su, da priča mora biti živa i napeta. U njoj 
mora biti doživljaja, pustolovina, smijeha, vragolija 
i suza. Iskreno ću vam reći, mali moji čitaoci, bilo 
mi je malo neugodno. Brzo sam počeo prevrtati u 
svojoj glavi po doživljajima i uspomenama. Znao 
sam tek jedno: moram pronaći priču, ili sam propao. 
Mogli bi moji ratnici navaliti na mene 1 svrgnuti me 
sa položaja poglavice, a to nisam smio nikako dopu- 
stiti. Konačno je pala odluka. Sjetio sam se jednog 
napetog doživljaja maloga Srećka. Bio sam spašen. 

Slavodobitno sam se namjestio na jastucima i rekao: 
»Prijatelji moji, ja ću vam pripovijedati jedan uz- 
budljiv i dirljiv događaj iz života maloga Srećka.« 
»Srećko! Tko je to?« navalili su na mene moji mali. 
prijatelji pitanjima. Pričekao sam, dok se je galama 
malo stišala, te sam opet prozborio: »Srećko je jedan 
od mojih dobrih znanaca, on je moj prijatelj baš 
tako dobar kao i vi. Jednog dana sastao sam se sa 
Srećkom na nekom šetalištu. Toga dana bio je on 
naročito veseo. Bilo je očito, da mu se dogodilo nešto 
lijepog i dobrog. Sjeli smo na jednu klupu, pa mi je 
on pripovijedao ovo, što ću ja vama ovdje ponoviti.« 

Moji mali ratnici i Prijatelji širom su otvorili 
usta i uši i napeto su očekivali početak - pripovijesti. 
Već su bili pomalo nestrpljivi. Počeli su se namje- 
štati sa jednog boka na drugi, kao da mi žele pred. 
baciti moje zatezanje. Ja sam to odmah osjetio i 
počeo im pripovijedati život i pustolovine maloga 
Srećka. U sobi je nastala grobna tišina. Moji ratnici 
su postali mirne ovce, koje se umiljato vrzu oko 
svoje majke. 

Pripovijest, koju sam ispripovijedao mojim ma- 
lim prijateljima, djelovala je na njih vrlo snažno. 
Mnogima su bile oči orošene suzama, čuo se je i 
mnogi uzdisaj. Kad sam završio Pripovijest, navalili 
su na mene moji mali prijatelji, govoreći, da moram 
svakako tu pripovijest napisati kako bi ju mogla čuti 
i druga djeca, koja nisu toga popodneva bila s nama 
U sobi. Ja sam im to obećao. Već drugi dan, došli su 
ponovno k meni, da vide, jesam li počeo pisati. Kad 
su vidjeli, da još nisam započeo pisanjem, postali su 
svi nekako žalosni. Da ih umirim i razveselim, sjeo 
sam k stolu i počeo sam Pisati. Nakon kratkog vre- 

mena, ogledah se oko gebe, a u. sobi nema nikoga. 
Moji mali prijatelji isšuljali su se iz sobe, da me ne 
smetaju kod posla. Kako su dobri, veoma ih volim. 

Ostao sam sam i pisao sam do u kasnu noć. 
"Tako se je ponovilo nekoliko dana, dok nije bila na- 
pisana ova pripovijest, koju ćete čitati već na slije- 
dećoj stranici. Uvjeren sam, mali moji prijatelji, da 
će se i vama svidjeti ova priča, pa ću i u vama steći 
nove i dobre prijatelje. : 

A sada okrenite stranicu i počnite čitati. 


Srećkova prva laž 


Najprije ću vam opisati Srećka. To je dječak 
plave kose, vragoljastih, ali često i tužnih očiju. On 
već polazi u školu i vrlo je dobar đak. Živi zajedno 
sa majkom. Otac njegov umro je već pred nekoliko 
godina. Od toga vremena je Srećko često tužan i 
prilično povučen. Ne može se reći, da on zbog toga 
izbjegava svoje drugove. Ne, dapače, on je vrlo često 
među njima i rado odlazi na Savu u ribolov, nogo- 
met i kupanje. Srećko je uvijek vrlo lijepo obučen. 
Njegova je majka brižna i ponosna, usprkos velikog 
siromaštva. Dane i noći šiva ona rublje za druge i 
tako mukom i žuljevima prehranjuje sebe i svog 
malog Srećka. Usprkos toga što je Srećko još malen 
dječak, on jasno vidi, koliko se majka za njega muči. 
Zato ju on svagdje hvali, a kod kuće je dobar i po- 
slušan. Jednog dana pošao je Srećko sa drugovima 
na kupanje. Bio je prekrasan ljetni dan, a voda topla 
i čista. Dječaci požuriše na Savu, kako ne bi izgubili 
ni jednog časa. Srećko je volio kupanje nadasve. On 
i njegovi drugovi imali su stalno mjesto, gdje je 
voda bila osobito lijepa i zamamna. Ovdje su oni 
lovili ribe, skakali u vođu i uživali do uveče. Toga 
dana bilo je vrlo veselo. Srećko je bio raspoložen i 
sretan. Majka ga je lijepo i zadovoljno otpravila od 
kuće a to je njemu bilo glavno. 


Dan je prošao tako brzo, da su se dječaci upravo 
iznenadili što već moraju kući. 


Na povratku kući, sjetio se je jedan od drugova, 
kako bi lijepo bilo otići jedne večeri na ribolov i 
ostati čitavu noć. Srećko se je uplašio i kod same 


pomisli, da to kaže majci. 
— Ja ne mogu ići, reče Srećko odlučno. 
— Zašto? navališe drugovi na njega pitanjima. 
— Ne usuđujem se reći majci, odgovori Srećko. 


— To je barem lahko, reče Mato, najstariji. 


među dječacima. 

— Tebi je to možda lahko, ali nije meni. 

— Reci da idemo sa školom, počne Mato nago- 
varati. 

— Da lažem? zaprepasti se Srećko. 

“— Zar to nisi još nikada učinio? 

— Nikada! Odgovori Srećko oštro. ; 

— Pomisli, kako bi nam bilo lijepo, nastavi 
Mato nagovarati Srećka. Cijelu noć ćemo loviti ribe. 
Uzet ćemo sa sobom bodeže za obranu. 

— Ja ću ponijeti flobert samokres za obranu, 
ako nas tko napadne, reče Živko. 

— Vjerujem vam drugovi, reče Srećko, da bi 
- bilo lijepo, ali ja se ne usuđujem pitati majku. 

— Reci joj istinu, pokuša Mato skloniti Srećka.. 

— Ne bi me pustila, odgovori Srećko. Poznam 
ja svoju dobro mamicu. Ona bi bila u strahu za mene. 

— Mamina maza, naruga se Živko. 

— Ne rugajte se. Ja bih rado išao s vama, ali se 
ne usuđujem moliti. : 

— Onda učini kako sam ti rekao, navaljivao je: 
Mato. 

— Morao bi lagati, promuca Srečko. 

— Za ovakovu pustolovinu isplati se i lagati, 
rekoše svi dječaci. 

Tako su razgovorom stigli u grad. Na rastanku 
su ge dječaci dogovarali za sutrašnji noćni ribolov. 
Srećko je stajao po strani i slušao. U sebi je i on 
vruće želio poći na <taj ribolov, ali kad bi se sjetio, 
da će zato morati lagati, tada ga je nešto odvračalo 
od drugova i ribolova. Prije nego su se rastali reče 
Mato: ' 

— Ako se predomisliš i dobiješ kod kuće do- 
zvolu, onda dođi sutra u osam sati na ovo mjesto. 
Tu ćemo se sastati. 

— Dobro, promrmljao je Srećko. 

Kod kuće je našao majku kod posla. Sjedila je 
zgrbljena kod šivačeg stroja i nije niti primjetila 
Srećka. 

— Došao sam mamice, oglasi se Srećko. 

Majka se malo trgne, okrene i veselo nasmije 


=. svom jedincu. 


— Jesi li gladan, dijete moje. 

— Kao vuk. 

Uzmi komad kruha, doskora će biti večera. 

Srećko odreže komad kruha i počne ga hala- 
pljivo jesti. Kupanje i svježi zrak ispraznili su teme- 
ljito želudac. 

— Jesi li se dobro zabavljao, zapita majka. 

— Bilo je prekrasno! 

Srećku je čitavo vrijeme kopkao po glavi su- 
trašnji noćni ribolov. Znao je on, da bi to bilo lijepo 
i puno pustolovina. Sigurno će naložiti vatru i peći 
krumpire. Drugovi će ponijeti sa sobom oružje. Nitko 
se neće usuditi niti blizu njihovom taboru. Što je više 
mislio na taj ribolov, to ga je više spopala želja da 
i on bude nazočan. Da zamoli majku, rekavši joj 
istinu, znao je, da neće uspjeti. Njegova ga majka 

previše voli i neće ga pustiti samog u noći. Preostaje 
mu samo ono drugo: lagati. Ta pomisao ga je svega 
zaokupila. A kako njegovi drugovi? Zašto oni mogu 
ići. Njima nije teško lagati kod kuće. Te su ga misli 


"m 

toliko osvojile, da je nesvjesno pristupio bliže 
k majci. 

— Želiš li nešto. sinko! zapita ga majka. 

— Ja... bi..., promuca Srećko. 

— što bi ti, reci svojoj majci. 

— Teško mi je reći, odvaži se Srećko. 

— Zar je nešto nedopušteno? Zapita ga majka. 

— Nije, slaže Srećko i pocrveni. 

— Dakle reci, sinko. 

_ Sutra uveče idu drugovi sa školom na izlet. 

— Sa školom? 

— Da majko, odvažno je lagao Srečko. 

— Kuda idu? 

— Idu sa učiteljem u Zagorje. 

— Zar uveče? 

— Po noći će pješačiti, a vratiti će se preko- 
sutra uveče vlakom. 

_— Zar ti ne bi išao, nasmiješi se blago brižna 
majka. 

— Nisam se usudio moliti. 

_ Ići ćeš. Ja ću ti sutra spremiti nešto za jelo, 
da ne budeš zadnji među drugovima. 


— Hvala ti mamice, promuca Srećko i okrene 
ge, da ne bi majka vidjela suze, koje mu navriješe 
na oči. 

Doskora je Srećko večerao i legao u krevet. 
Majka ga je tiho prekrstila i vratila se na posao. 
Srećko je zario glavu u jastuk i plakao. Čuo je iz 
kuhinje zuj šivačeg stroja, i činilo mu se, kao da to 
zujanje dolazi sve bliže i bliže i opominje ga, grdi 
ga zbog laži. Bilo mu je teško. Dugo se je bacao po 
krevetu, dok se konačno nije smirio, govoreći sam 
sebi: Ovo je moja posljednja laž. Lagao sam samo 
za volju ribolova i drugova, ali ni oni me više neće 
nikada na to nagovoriti. Noću je Srećko sanjao 
strašne sne. Proganjali su ga nekakvi bradati ljudi 
sa noževima u rukama, konačno su ga ščepali i htjeli 
baciti u nekakvu mutnu vodu, iz koje su zijevale 
ogromne gladne ribe. U taj čas stvori se na obali 
njegova majka i spasi ga. Kad se je u jutro probudio 

osjećao se je nekako slomljen i tužan. Ali svejedno, 
pomisli on, lagao sam pa ću i ići. Neka vide dječaci 
da nisam kukavica. Ovaj puta sam to učinio ali 
nikada više. S tim mislima ustane i počne se oblačiti. 
Iz kuhinje je već dopirao zvuk šivaćeg stroja. Srećko 
nije čuo noćas majku leći, a niti je čuo kad je ustala. 
Šivala je cijelu noć. 


Noćni ribolov 


Čitav taj dan proveo je Srećko u nestrpljivom 
isčekivanju časa kad će se sastati sa drugovima. 
Pripremio je nekoliko udica, nakopao punu kutiju 
crva, a naročito je dobro naoštrio svoj. nožić za 
obranu. Znao je on, da to nije šala proboraviti cijelu 
noć na ribolovu. Tu se može doživjeti svašta lijepog 
i pustolovnog, ali isto tako mogli bi ih napasti i raz- 
bojnici. Oni su doduše vrlo hrabri dječaci i nosit će 
sa sobom mnogo oružja, ali uprkos toga moraju biti 
vrlo oprezni. Mogla bi na njih navaliti kakva družba 
oboružanih i zakrabuljenih razbojnika, sa pravim, 
velikim revolverima. Takvi razbojnici mogli bi ih 
zarobiti i odvući u daleki i nepoznati kraj. To se je 
već više puta dogodilo. Srećko je o tome čitao u knji- 
gama i slušao starije pripovjedati. 

Uz ovakve misli, proganjala je Srećka i njegova 
jučerašnja laž. Već je nekoliko puta razmišljao, ne 
bi li ipak bilo najbolje odustati od tog noćnog izleta 
i priznati majci laž. Nekoliko puta je došao u ku- 
hinju u namjeri da prizna, ali je svaki puta izgubio 
hrabrost. Konačno je u njemu prevladala želja za 
pustolovinama. 

Tako je pomalo došao i sat sastanka. Majka je 

Srećka brižno otpremila, zamotavši mu jelo u neko- 
liko zamotaka, koje je on pažljivo stavio u torbu. 
Sve će to noćas dobro doći. Nešto prije osam sati 
oprostio se je sa majkom ne usuđujući se pogledati 
joj u oči, kao da je znao, da bi majka u njegovim 
očima otkrila laž. Brzo je poljubio majku i istrčao 
na ulicu. 

Kad je stigao na odredište, već je cijelo dru- 
štvo bilo na okupu. Mato je imao na leđima naprt- 
njaču, a u ruci kratku sjekiru. Živko je izvršio svoje 
obećanje, donijevši flobert samokres. Osim njih dvo- 
jice, bila su još dva dječaka, Ivica i Pero, koji su 
također ponijeli noževe kao i Srećko. Kad se je 
Srećko približio družbi, svi su se zadovoljno nasmije- 
šili, a osobito Mato, jer je znao da je to njegova 
zasluga što je i Srećko ovdje. 


Srećko je dotrčao sav zadihan i crven u licu. 

— Tu sam dečki, uspjelo je. 

— No jesi li vidio, kako je bilo lahko, reče Mato. 

— Lahko baš nije bilo, čitavu večer sam se od- 
lučivao na tu laž. 


— To je samo prvi puta tako, drugi puta ide 
već mnogo lakše, uzvrati Mato i oosi po- 
gleda dječake. 

— Nije svaki takav majstor kao ti, jna ga 
Živko. 

— Meni uspijeva sve što hoću, reče Mato po- 
nosno. 

— Bilo pa prošlo. Lagao sam i sad je gotovo, 
reče Srećko nekako nesigurno. A sad, hajdemo dru- 
govi! 

_ Imate li oružje, upita Mato. 

— Ja imam samokres, požuri se Živko pokazu- 
jući vatreno oružje. 

— A ovo je moja obrana, nastavi Ivica, poka- 
zujući lijepi svijetli nož. 

— I ja imam takvog, požuri se Pero. 

— 'Tvoj je sasvim sličan mome nožu, pridruži se. 
i Srećko. 

_— Onda možemo krenuti, zapovijedi Mato, vođa. 
družbe. 

Pošli su svakodnevnim putem. Upravo se hva-- 
tao sumrak. Lica naših dječaka sjala su od odušev- 
ljenja i očekivanja velikih pustolovina. Putem su. 
pjevali, zviždali i odrezali nekoliko prutova za ribo- 
lov. Što su se više bližili cilju, noć je postajala sve: 
tamnija i tajanstvenija. Sa svih strana čuli su se: 
cvrčci, a žabe su neumorno gudile svoju dosadnu. 
pjesmu. Često bi nešto šušnulo u grmlju, a naši bi 


junaci svaki puta odrvenili od straha, Što je noć bila. 


gušća i tamnija, to su se dječaci više držali zajedno. 
Već su stigli gotovo do cilja, kad li odjednom opaze,. 
gdje im ususret idu dvije prikaze. Stisnuli su se na 
okup i kročili su tobože hrabro naprijed. Svaki je: 


od njih držao čvrsto svoje oružje u šaci. Čitava je- 
družba drhtala, ali se niti jedan nije usudio progo-: 


voriti. Za trenutak bile su prikaze pred njima. To 


su bila dva neobrijana muškarca, vrlo sumnjivog: 
izgleda. Došavši tik do naše družbe, naglo su se 


zaustavili. 
— Kuda idete? zapita prvi. 
— Na ribolov, odvaži se Mato. 
— Zar noću? zapita drugi. 

— Prvi puta u životu, propenta Srećko. 

— Zar su vas pustili od kuće? upita prvi. 

— Kod kuće smo ih prevarili, da idemo sa ško- 
lom na izlet, ohrabri se Mato. ' 

— Rano ste počeli lagati, nasmije se drugi. 

— Dobro ste počeli, reče prvi. 

Dječaci su zašutjeli i mučno čekali, da mogu 
proslijediti put. Dva neobrijana sumnjivca ih pro- 
mjeriše još jednom uzduž i poprijeko, te bez riječi 
odoše dalje. Našoj je družbi temeljito odlanulo. Kad. 
su ovo sretno prošli, ne moraju se više ničega bojati. 
Hrabro su kročili dalje, ali im je raspoloženje nekako 
dobrano splasnulo. Kad su stigli na svoje staro mje- 
sto, gdje su se preko dana kupali, utaborili su se. 
Svoje torbe i naprtnjače odložili su u jednom grmu, 
koji im je i inače služio kao spremište. Odmah su se 
dali marljivo na posao. Postavljali su duž obale udice. 
Sve one misli, kako će na noćnom ribolovu pjevati i 
galamiti, sve te misli kao da su se izgubile u tamnu. 


noć. Neprestano su im lebdjela pred očima dva ne- 


obrijana i gruba lica, a u ušima odzvanjala su im dva 
opora glasa. Svakom od njih kradomice je dolazila. 
jedna te ista misao: neće li se sumnjivci vratiti i 
napasti na njih. 


Dječaci su bez riječi čučali pored svojih udica. 
1 neprestano vrtjeli glavom gledajući oko sebe, kao 
da očekuju neku opasnost. O loženju vatre nije nitko: 
ni sanjao. Time bi se izložili još većoj opasnosti. 
Pjevati se nisu usudili, a zviždati još manje. Propalo 
je svako veselje. Bolje bi im bilo, da su lijepo ostali 
kod kuće u mekom i ugodnom krevetu. 

— Trebalo bi postaviti straže, pomisli Mato. 


Špoljar: Malim prijateljima, 2 17 


Ovako bez straže mogao bi ih netko napasti s leđa. 
Mato se tiho približi drugovima. 
— Postavit ćemo stražu. 
— Sjajna zamisao, reče Živko. . 
— Ne viči tako, mogli bi te čuti, uzvrpolji se 


Pero. . M 

_— Straže će se mijenjati svaki sat, sjeti se 
Ivica. 

— Tko se javlja kao prvi dobrovoljno, upita 
Mato. a 

— Neka odluči par-nepar, predloži Živko. 

— Dobro, pristane Mato. . 

— Ne tako, upadne Srećko, ja se javljam dobro- 
“voljno. 


— Ti? Zašto? začudi se Mato. 

— Zato jer se ne bojim, odreže Srećko. 

— Čut će te, ne viči tako, prigovori mu Ivica. 

— Dobro, produži Mato, neka Srećko bude prvi 
stražar. 

— A dalje će odlučiti par-nepar, požuri se Pero. 

— Pristajemo, šapnuše dječaci. 

— Moraš paziti na cijelu okolicu, pouči Mato 
Srećka. Ako opaziš nešto sumnjivog, moraš nam od- 
mah javiti. 

— Možete mirno loviti ribe, utješi ih Srećko. 

— Evo ti revolver, reče Živko, pružajući Srećku 
oružje. | : 

— Sad se ne bojim ničega. Idem drugovi. 

— Za jedan sat dobit ćeš zamjenu, reče Mato 
:zadovoljno odahnuvši. 

Srećko je hrabro ostavio drugove i otišao na 
stražu. U desnoj je ruci držao revolver, a u lijevoj 

nož. Uprkos silnog oružja bilo ga je dobrano strah. 
A javio se je dobrovoljno. Kako to? Krivo će suditi 
onaj, koji će pomisliti, da se je Srećko javio dobro- 
voljno za stražu zato, da pokaže drugovima kako je 
hrabar. Ne, to nije bio razlog. Srećko se je javio 
zato da na ovaj način okaje svoj grijeh, svoju laž. 
Tek sada, kad su došli ovamo, uvidio je Srećko, da 
pustolovinama, kakve je on želio, nema ni traga. 
Čitava noć bit će ispunjena strahom. Zar je on zato 
lagao? Zato, da pretrpi toliko straha, da ujutro 
osjeti nesnosni umor neprospavane noći, Samo zato 
je on prevario svoju dobru majčicu, koja sada sigur- 
no spokojno kod kuće radi i ne sluteći u kakvoj se 
pogibelji nalazi njezin Srećko. To treba okajati, 
mislio je Srećko onog časa, kad se javio kao prvi 
za stražu. S takovim mislima kročio je Srećko sve 
više naprijed, a sve dalje od drugova. Straha kao 


da je sasvim nestalo. Pomisao da to radi za opro- 


štenje kod majke nekako ga je ohrabrila i smirila. 
Čvrsto je odlučio priznati svoju laž, čim se vrati kući, 


pa dogodilo se što mu drago. 


Iz tih misli iznenada ga trgnu muški glasovi. 


Srećko zastade kao ukopan. Načulio je uha kao zec 
i počeo je prisluškivati. Glasovi su dopirala iz male 


udaljenosti, dolje iza nasipa. Srećko se sabere i legne 


na zemlju, kako ga ne bi opazili. Čuo je dva muška 
glasa, opora i gruba. Odmah ih je prepoznao. Bila 


su to ona dva neobrijana lica, što su im zadala toliko 
straha. Razgovarali su poluglasno, ali ipak toliko 


jasno, da je Srećko razumio svaku riječ. 


— Sutra u noći, reče prvi muškarac. 
— Gdje ćemo se sastati? upita drugi. 

_ Pred kućom. Ti ćeš donijeti alat. 

_— Dobro, reče drugi muškarac. 

_ Ako nas bude tko čuo, udarit ćemo ga ka- 
kvim tupim predmetom, da ne izazovemo buku. 

—— Razumijem, odgovori drugi. 

_ Znaš li koja je to kuća, upita prvi. 

_— Ona na uglu, u kojoj je onaj trgovac, što 
smo ga prošli tjedan posjetili. 

— Da, da, ići ćemo u prvi kat tvorničaru Rebiću. 

— Hajdemo sada, primjeti drugi muškarac. 

Glasovi su utihnuli. Srečku je srce gotovo pre- 
stalo kucati. Kad je čuo, kako se koraci sve više uda- 
ljuju, postalo mu je odmah lakše. Još je neko vri- 
jeme pričekao, a zatim se je polako pridigao i kre- 
nuo natrag drugovima. Razgovor dvojice muškaraca 
upamtio je od riječi do riječi, ali je čvrsto odlučio 
“ šutiti o tome pred drugovima. Njima to ne smije reći, 
oni bi izbrbljali drugima i sve bi pokvarili. Srećkovog 
straha je posvema nestalo. On je znao, da su ona 
dva sumnjiva muškarca, za koje je sada znao da su 
lopovi, otišli prema gradu i da se ne treba više ničega 
bojati. Oružje je stavio mirno u džep i bezbrižnim 
je koracima kročio prema obali. 

__ Ne treba više straže, rekao je Srećko drugo- 
vima umjesto pozdrava. 

— Zašto? začudi se Mato. ' 

_ Sve sam pregledao, reče glasno Srećko. 

— Ne viči, uzvrpolje se dječaci. 

— Ne bojte se, umiri ih Srećko. Nikoga nema 
na dugo i široko. 

— Zar si sve pregledao? upita Živko. 

_ Svaki kutić. Evo ti i revolver, nosio sam ga 
u džepu. 

— Zar se nisi bojao? začudi se Pero. 

— Ispočetka jesam, ali sam poslije i nož stavio 
u džep. 

— Goloruk si išao kroz grmlje? upita Tvica. 

— Kažem vam, da nema nikoga. Možete pjevati 
i naložiti vatru. Opasnost je minula. 

Srećko je ohrabrio dječake. Svi su ga gledali iz 
prikrajka i divili mu se. Čak i Mato je ostao zabe- 
zeknut nad Srećkovim junaštvom. On se sigurno nebi 
držao tako hrabro. Mato je morao u sebi priznati, da 
je Srećko junak družbe. 

— Veliš Srećko, upita Mato, da se može i vatra 
naložiti. 

— Može, nasmije se Srećko. 

— Ja sam ushičen, reče Mato. Ti si nas sve nat- 
krilio u hrabrosti. 

— Nije to tako velika hrabrost, reče Srečko. 
Nikoga nema, pa čega bi se morali bojati. : 
— Naložimo vatru! Kome je hladno? upita 


Mato. 

— Svima, požuri se Ivica. 

— Ima li što riba? zanimao se je Srečko. 

— Četiri komada, odgovori Pero. 

— Neka se onda prirede i ražnjevi, našali se 
Srećko. 


— Živio Srećko! usudi se Mato glasnij . 
govoriti. : uke 


— Živio! priključiše se i ostali. 
: Poslije toga je družba postala vesela i raspo- 
ložena. Čulo se je pjevuckanje, zviždanje, glasan 


. razgovor i pucketanje vatre. Pero je bio zabavljen 


pravljenjem ražnja, Ivica je čistio ribe, a Živko je 

pazio na vatru. Mato je upravo prigledao udice, a. 
Srećko je sjedio pored vatre i promatrao lica svojih. 
drugova, osvijetljena plamenom. Kad su nakon krat- 
kog vremena bile ribe pečene i podijeljene, nastalo 
je u društvu pravo obijesno raspoloženje. Njihov 
smijeh je gotovo sablasno odjekivao u tihoj noći. 
Dječaci su sasvim zaboravili na strah i opasnosti £ 


predali su se potpuno svojoj dječačkoj obijesti. Pri- 
čali su razne šale i doskočice i uvijek se nanovo od. 
svega srca smijali. Najveseliji bio je Srećko. On je: 
cvao od neke nutarnje radosti. Jedina mu je želja. 
bila, da što prije svane zora, kako bi pohitio kući. 

Zamalo su se naši hrabri noćni ribolovci prilično 
umorili. Došla je ura, kad su oni već odavna u kre- 

vetu i sanjaju o neispunjenim željama. U društvu 
je nastao tajac. Čulo se je glasno i izazovno zije- 
vanje, koje je prelazilo od jednog ribolovca na 
drugog. 

— Da legnemo malo, sjeti se netko. 

— Tu kraj vatre ćemo drijemati, doda drugi. 

— Ne treba nam straže, požuri se treći. 

— Možete mirno spavati, utješi ih Srećko. Ja 
ću biti još dugo budan i paziti ću na vatru, ako i ja 
zaspim, ne treba se ničega bojati. 

— Ima Srećko pravo, potvrdi Mato i udobno se 
namjesti kraj vatre. 

— Ja ću do tebe, reče Živko i legne na zemlju. 

— I lahku noć, zijevne Pero i nasloni se na 
Ivicu. 

— A ti Ivice položi glavu u moje krilo, reče 
Srećko. u, 

— Kako je udobno, usklikne Ivica namješta- 
jući se u Srećkovom krilu. 

Nastala je grobna tišina. Dječaci su pravilno i 
mirno disali, snivajući o prekrasnim pustolovinama. 
Srećko je nepomično sjedio, samo bi od zgode do 
zgode stavljao granje na vatru. Pri tom je bio vrlo: 
oprezan, da ne proludi Ivicu. Inače je sjedio, zagle- 
davši se u plamen i razmišljao o svemu, što se je 
dogodilo. Ponovio je u glavi tajanstveni razgovor, 
što ga je noćas slušao. Sjetio se je neobrijanih lica. 
lopova, mislio je na kuću, koju su spomenuli i poku- 
šavao je sjetiti se, nije li već negdje čuo ime čovjeka, 
kojega su lopovi u razgovoru spomenuli. Tako je 
Srećko razmišljao i razmišljao, neprestano gleda- 
jući u vatru. Oči su mu postale pomalo već umorne, 


dok se nisu zaklopile na mirni dječački san. 

Priznanje grijeha i sreća kao nagrada 


Družba je mirno i duboko snivala. Vatra je već 
odavno dogorila. Sa svih strana čuo se je pijev pti- 
čica, koje su skakutale sa grane na granu, nepre- 
stano nešto živo pripovijedajući i kao da su se na- 
gledavale na naše hrabre, usnule junake, čudeći se 
tim noćnim svatima, koji mirno i bezbrižno sanjaju 
o prelijepim doživljajima svoje mladosti. 

' Noć je pomalo ustupila mjesto zori. Začas po- 
javilo se je i sunce iza vrba na obali. Zrake sunca 
obasjale su lica malih pustolova budeći ih iz krepkog 
sna. Počeli su se redom buditi kao na zapovijed. 
Protrli su oči, gledajući časak oko sebe, kao u nekom 
bunilu. Pogledavali su jedan na drugoga i pomalo 
su dozvali u pamćenje sve ono što se noćas dogo- 
dilo. Nitko od njih nije progovorio ni riječi, a ipak 
se na svima moglo vidjeti, kako su sretni, što je sva- 
nuo lijepi ljetni dan. Svaki od njih rado je u sebi 
priznao, da je danju mnogo ljepše u prirodi. 

Brzo su uredili kosu, umili se u rijeci i hvatali 
se torba sa jelom. Mato je odmah poslije jela po- 
stavio udice, a ostali za njim. Jedini je Srećko sjedio 
zamišljen pored garišta. Njemu nije više bilo stalo do 
ribolova, niti do bilo kakvih pustolovina. U njemu 
je gorjela samo jedna želja: otići što prije kući, pri- 
znati svoj grijeh i ispričati majci ono, što je noćas 
čuo. 

“ Dječaci su pogledali na njega još uvijek sa udiv- 

ijenjem, sječajući se njegovog junaštva od noćas. 

_— Postavi i ti svoje udice, obrati se Mato 
Srećku. 

— Nemam volje loviti, odgovori Srećko. 

_ Nekako si zamišljen, primjeti Mato. Zar se 
nešto dogodilo, dok smo mi spavali? 

— Nije se ništa dogodilo, reče Srećko. 

— Ded, razbudi se već jednom, pa hajd na po- 
sao. Ribe te jedva čekaju, našali se Mato. 

_— Ne mislim na ribe. Idem kući, naglo izgovori 
Srećko. ' “ 

— Kući? Začude se dječaci, koji su slušali taj 
razgovor. | 

— Moram ići, branio se je Srećko. Radi se o 
ljudskom životu. 

— Zašto nam već jednom ne kažeš, razljuti se 
Mato. Čitavu noć držao si se tajanstveno, kao da si 
doživio bogzna što. ' 

— Možda i jesam, zagonetno se nasmiješi 
Srećko. Sutra ćete možda već i saznati, ali sada mo- 
ram ići. 

— Mi te ne zadržavamo, reče Mato uvrijeđeno. 

Srećko je brže pokupio svoje stvari, jelo je osta- 
“vio, dječacima i rekavši im kratko »zdravo« otputio 
se kući. 

Put do kuće prevalio je za polovicu brže nego 
inače, kao da ga je tjerala neka unutarnja sila. Kad 


je stigao već skoro do kuće, naglo je usporio korake, 


nešto ga je steglo oko srca. Pomisao, da će se su- 
sresti sa dobrom i pravednom majkom, natjerala ga 
je u strah. Majka će se veoma začuditi, što se je već 


“vratio. Morat će joj na dušak ispripovjedati cijelu 

istinu a zatim odmah razgovor, što ga je noćas slu- 
šao. Kako god je Srećko usporio korake, ipak se je 
iznenada našao na kućnom pragu. Polahko je ušao, 
otvorio je vrata kuhinje i provirio unutra. 

— Došao sam mamice, reče naglo Srečko. 

— Ti si to? začudi se majka. 

— Lagao sam, reče odvažno Srećko. 

— Kome si lagao? 

— Tebi mamice. 

— Što si lagao? 

— Prvi puta u životu sam ti lagao i odmah se 
pokajao. 

-— Govori Srećko, reče majka strogo. 

— Nije istina, da sam bio sa školom na izletu. 

— Nego? 

— Istina je to, da su me dečki nagovorili da te 
prevarim, kako bi mogli poći na noćni ribolov. 

— Sami na noćni ribolov, začudi se majka. 

— Prvi i posljednji puta. Oprosti mi mamice, 
nikada više neću lagati. 

— Morala bi te strogo kazniti, reče majka sa 
suzom u oku, ali ti opraštam, jer si bio iskren. Moraš: 
mi obećati, da više nikada nećeš učiniti nešto ta- 
kvoga. 

— Obećajem, usklikne Srećko, i baci se majci. 
u zagrljaj. 

Srećko je prošao bolje nego si nadao. Začas je 
bio vedar i raspoložen. Skakao je oko majke i nasto- 
jao joj što više ugoditi. Najednom se sjeti noćašnjeg: 
razgovora. 

 — Mamice, ako se više ne ljutiš na mene, ja bi 
te nešto zapitao. 

— Ne ljutim se, dijete moje, samo ti pitaj. 

| Poznaš li ti nekog gospodina Rebića? 

—— Rebića? Poznam sinko. Zašto me to pitaš? 

— Jeli bogat? 

— Vrlo bogat. Za njega ja šijem rublje. On je 
tvorničar. 

— A gdje stanuje? Je li mu kuća na uglu? 

— Da, na uglu. Zašto to sve pitaš? 

Srečko je časak oklijevao, a zatim je majci na 
dušak ispripovijedao što je noćas doživio. Kako je 
bio na straži, kako se udaljio od tabora i kako je slu- 
šao razgovor dvojice lopova, koji su se dogovarali, 
da će provaliti u stan bogataša Rebića. 

Kad je svršio pripovijest, njegova je majka 
naglo skočila;“ potrčala je u sobu i počela se brzo 
oblačiti. Srećko je odmah znao kuda, ona odlazi. Bio 
je sretan što je sve tako dobro svršilo. 


* 


Majka našega Srećka već je drugi puta pozvo- 
nila na vratima Rebićevog stana, ali se nitko nije 
javljao. Njezina je nestrpljivost sve više rasla. Ona 
odlučno pritisne prstom i po treći puta na zvonce, 
te pozvoni nekoliko puta sa prekidima. Konačno je 
čula nečije korake i opazila kroz okance neko ne- 
poznato oko, koje ju je pažljivo gledalo. 


— Otvorite! gotovo vikne Srećkova majka. 

— Tko ste vi, oglasi se glas iznutra. 

— Trebam brzo gospodina Rebića. 

— Nema ga, reče glas iznutra. 

— A njegova žena? 

— Ni nje nema kod kuće. Oboje su izašli, reče 
srditi glas. 

— Ja ih moram vidjeti, navaljivala je Srećkova 
majka. : 

— Ali, kad vam kažem da ih nema. 

— Onda mi otvorite, ja ću im napisati pismo. 

— Zar je tako važno? začudi se glas iznutra. 

— Radi se o životu vaših ukućana. 

Glas iznutra je utihnuo i kao počeo razmišljati 
o tome što je rekla Srećkova majka. Konačno se 
otvore vrata. Služavka, koja je otvorila vrata znati- 
željno je promjerila došljakinju od glave do pete, 
kao nekog, tko nam se čini temeljito sumnjiv. Od- 
vela je Srećkovu majku u kuhinju i dala joj olovku, 
komad papira i kuvertu. Srećkova je majka napisala 
drhtavom rukom slijedeće pismo: »Poštovani gospo- 
. dine Rebiću! Moj sin Srećko slučajno je čuo razgo- 
vor dvojice lopova, koji su se dogovarali, kako će 
noćas provaliti u vaš stan i da će vas, budete li se 
opirali, ubiti. Ja sam smjesta pohitala ovamo da 
vam to javim. Pozdravlja vas Marija Banić.« 

Završivši pismo brižno ga je stavila u kuvertu 
i predala služavci sa napomenom, da ga mora smje- 
sta uručiti gospodinu, čim dođe na objed. 

EJ 


Došao je i slijedeći dan. Bilo je podne. Srećkova 
majka upravo je dogotovila objed i stavljala je jelo 
na stol. Naš mali Srećko puhao je u vruću juhu, 
ljuteći se, što ne može brzo pojesti, kako bi što prije 
otišao na kupanje. U taj čas je netko pokucao na 
vrata. 

— Unutra, oglasi se majka. 

Vrata se otvoriše, a u kuhinju uniđe jedan go- 
spodin. Bio je vrlo lijepo obučen, a pod rukom je 

držao veliki paket. Kad ga je opazila Srećkova maj- 
ka, sva se je zbunila. 

— Izvolite gospodine Rebiću, kod nas je vrlo 
skromno. ' 

— Ali je ugodno, nasmiješi se Rebić. 


— Dobar dan gospodine, pozdravi Srećko i na- 
kloni se. i 

— To je Srećko, zar ne? 

— Da, reče majka, to je moj jedinac. 

— Ovo je za njega, reče Rebić i pruži Srećku 
paket. 

— Za mene? začudi se Srećko. 

— Za tebe, sinko. U tom paketu nalazi se velika 

lokomotiva, dva samovoza, parobrod i još mnogo 
lijepih igračaka. 

— Oh, hvala vam gospodine, usklikne Srećko. 
Idem smjesta među drugove, da im pokažem ovo 
bogatstvo. 

— Idi sinko, nasmije se majka. 

— A usput reci svojim drugovima, da si mi ti 
spasio život i imovinu, pa će za nagradu tvoja ma- 
mica biti kod mene u tvornici nadglednica. 

— Hura! poviče Srećko i izleti na ulicu. 

— Koliko sreće, reče majka, jedva suzdržavši 
suze radostnice. 

— Vi ste to i zaslužili. Sutra dođite na novu 
dužnost. Imat ćete lijepu plaću, a Srećko će poći na 
visoke škole. 

— Kako ste plemeniti, protisne majka tiho. 

— Spasili ste mi život. Noćas, kad su ulovili 
ona dva lopova, našli su kod njih mnogo oružja. 

— Dakle su ih uhvatili, zapita majka. 

— Kad sam pročitao vaše pismo, otišao sam 
smjesta na policiju. Uveče su došli u moj stan poli- 
cajci. Čekali su do dva sata u noći, tad su došli lo- 
povi i bili su uhvaćeni. 

— Hvala Bogu. 

— I vama hvala gospođo. A sada zbogom. 

Gospodin Rebić je naglo izašao očito ganut, a 
Srećkova majka zaplakala je od radosti. Sada je 
njezinom jedineu osigurana budućnost. Od danas će 
njih dvoje biti najsretniji ljudi na ovome svijetu. 

Mali moji čitaoci! Ne ćete teško pogoditi, što 
je bilo sa Srećkom, kad je izletio sa paketom na 
ulicu. Odjurio je među drugove i naveliko im poka- 
zivao igračke. Zatim im je sve potanko ispripovije- 

dao. Pričao im je o noćnom razgovoru dvojice ne- 
obrijanih lopova, pa zatim o svom priznaju majci i. 
konačno im je rekao, sjajeći se od sreće, kako je 


njegova dobra mamica postala nadglednicom u tvor- 


nici gospodina Rebića, zato, što mu je Srećko spasio 


život. 


Taj dan bio je najsretniji u Srećkovom životu. 


Isti taj dan sreo sam ga ja na šetalištu i pažljivo 


sam saslušao njegovu priču, veseleći se zajedno 


s njim njegovoj velikoj i zasluženoj sreći. 


Konac 

SMRT JABLANA 


Mato Katec bio je seljačko dijete. Mjesece i go- 
dine, čitavu najraniju mladost, skakao je bos po liva- 
dama i pašnjacima, po strništima i oranicama. 
Koliko je puta došao kući izgreben i ranjav, blatan. 
i pokisao. On je volio svoje selo. Ljubio ga iskreno: 


i zanosno. čelo uvijek vedro, a srce djetinjsko, dobro, 


i meko kao svila. Naganjao se sa dječacima, igrao 
se sa djevojčicama, a učitelju je bio pravo veselje i 
ponos. Često se je čulo po selu: Mato je pametno 
dijete. Treba ga dati u gimnaziju. Učitelj je također 
govorio da Matu treba poslati u grad u školu. Slušao 
je Mato što selo govori, slušao je učitelja i vjerovao 
je. Veselio se gradu, a na rastanak sa selom nije ni 
mislio. Nije to mogao razumjeti. ' 

Baš na dan odlaska njegova na školovanje, osje- 
tio je prvi puta bol u srcu. Ustao je rano ujutro, da 
još zadnji put proskaće po svojim livadama, da zad- 
nji puta ganja kokoši i piliće. Htio je, da se još jed- 
nom nagleda svog jablana, koji se ponosno dizao na 
kraju sela. Taj jablan je bio njegov miljenik. Koliko 
puta je ležao sa drugovima u njegovu hlađu i uživao, 
gledajući listove kako trepere na vjetru. 

Tog jutra htio mu je kazati »zbogom«, da mu 
u isto. vrijeme kaže i »do viđenja do godine«. Po- 
trčao je na kraj sela sa hiljađu lijepih misli i riječi. 


Vidio ga je već izdaleka i veselio se, ali što je više 

prilazio, postajalo mu je tjeskobnije. Čuo je zvuk 
pile i udarce sjekire. Stao je. Prisluhnuo je časak. 
Zatim je pojurio još brže. Stigao je na cilj, zadihan 
i znojan, ugledavši tužan prizor: zvuk pile i sjekire 


borio se sa njegovim jablanom. Još je uvijek stajao 
njegov jablan ponosno i prkosno, kao da je bio svi- 
jestan svoje moći i visine. Mato je zanijemio od 
žalosti i straha. Povukao se u pozadinu i promatrao. 
je borbu. O, kako su čvrsto njegove želje i misli 
stajale uz jablan. 

Neće ga moći oboriti, mislio je Mato. O ne, neda. 


Špoljar: Malim prijateljima. 3 : 33 


se on samo tako. No pila je neumorno gudila svoju 
pjesmu. Sjekira je muklo udarala po jablanu i po 
Matinom srcu. Razmišljao je, što bi mogao učiniti 
da ga spasi. Da vikne? Da moli i preklinje? Možda 
bi ga poslušali. Pristupio je bliže seljacima. 

— Pustite ga ljudi, to je moj jablan. 

— Kako tvoj? začude se seljaci. 

— Pa tako, ja sam ga volio i mazio, pustite mi 
da ga zagrlim, kad se vratim kući. 

— Bježi Mato u stranu, da te ne ubije kad 
padne, nasmiju se seljaci. 

Šutke, sa bolom- uklonio se je Mato. Tek što je 
uzmaknuo, začuo je iza leđa silan štropot. Ne, nije 
se mogao obazrijeti, nije mogao gledati taj prizor. 
-Otšuljao se je u polje i plakao. Plakao je, kao da su 
ga ljudi silno uvrijedili, kao da su mu oduzeli sve 
. najmilije na svijetu. Osjećao je oko sebe prazninu 
i pustoš. Sasvim je zaboravio, da mora kući, da 
treba otići iz sela nekuda daleko u grad, među ne- 
poznate ljude. Ništa ga nije zanimalo, ništa ga nije 
više veselilo. Uzeli su mu ono, što mu je bilo naj- 
milije na svijetu. Pomisao, da nikada više neće gle- 
dati to ponosno drvo, sasvim ga je shrvala. Sjeo je 
na livadu i ponovno zaplakao. Poslije nekoliko sati 
tugovanja, trgo ga je iz misli glas. Kraj njega je 
stajala majka. 

— Hajdemo Mato, treba na put.- 

— Kuda majko? 

— U grad, u školu. | 

Digao se je i šutke je pošao kući. Svi su ga došli 
ispratiti do nakraj sela. Veselo su mu domahivali, 
a on je nijemo gledao prazninu na kraju sela. Čitavo 
je vrijeme šutio, sileći se da zaboravi svoj jablan. 

Kad su sjeli u vlak, majka ga je pogladila i polju- 
bila, teško uzdišući zbog rastanka, a Mato je nepre- 
stano gledao kroz prozor, kao da nešto traži. Putem 
je iz željeznice vidio mnogo jablana, visokih i vitkih, 
ali je osjećao, da ni jedan od njih nije ni tako lijep, 
ni tako mio, kao što je bio onaj njegov jablan na 
kraju sela. 

MATINA KRIVNJA 


Kraj prozora... 


»Kada će ta zima već jednom popustiti i pre- 
stati?« pitao se dječak Mato, koji je stajao kraj 
prozora u sobi i gledao život na ulici. Doista, hlad- 
noća ne popušta, nego je danomice veća, a snijeg 
pada kao za okladu. Čitav grad se obukao u bijelo 
odijelo: ulice su prepune debelih naslaga snijega, a 
krovovi jauču pod teretom, koji je svaki čas teži i 
teži, jer snijeg neprestano pada. Promet je u gradu 
već obustavljen, pa cestovna željeznica, samovozi i 


razna druga kola spavaju u svojim spremištima. 


Građani se tome baš ne vesele, jer moraju pješice: 
muževi u urede, žene na trgove, a đaci u školu. Ulice 
su pune radnika i vojnika, koji neumorno čiste snijeg. 
Posao im sporo napreduje, jer su se doljnje naslage 
snijega zamrzle, pa ih je teško razbijati. Radnici 
često huču u rukavice ili na krpe, kojima su omotali 
ruke. Zima je sve jača, pa kažu stariji, da je ova- 
kova bila pred dvanaest godina. Đaci se ovoj zimi 
nimalo ne vesele, jer moraju radi nje čitave dane 
boraviti u kućama. Zima je za njih prava pokora. 
Ovakove misli vrzle su se po glavi maloga Mate. Sa 
ulice su do njega dopirali mukli zvukovi lopata, ko- 
jima su se radnici trudili, da razbiju smrznuti snijeg. 
Ta jednolična zveka lopata slabo je Matu zabavljala, 
pa je već nekoliko puta pošao od prozora, no odmah 
se i vratio, jer je izvana čuo uvijek nove povike rad- 

nika ili njihova prigovaranja. Čulo se i glasno pri- 
govaranje prolaznika, a ovaj tren — čak i neki jauk. 
Naime, dogodila se nesreća: poskliznula se jedna 
starija žena i to tako nezgodno, da je pala na pločnik 
i prelomila kost na nozi. Jadna žena je jaukala od 
boli, a prolaznici su prosvjedovali protiv kućevlas- 
nika, koji nije pločnik posipao s pepelom ili pijeskom. 
Dok su jedni prolaznici rogoborili na kućevlasnika, 


ri 


drugi su pridignuli unesrećenu ženu, pa je odnesli do 
prvog liječnika. 

Eto, ovakove su promjene na ulici uvijek iznova 
prilijepile Matu uz prozorsko staklo. Ipak je i to 
nešto, kada već ne smiješ s&m zagaziti u snijeg, pa 

razgovarati s prolaznicima i radnicima. Tako je raz- 
mišljao Mato, a noktima grebao led, što se već po- 
malo otapao na prozoru. Nije li dosadno neprestano 
buljiti kroz zatvoreni prozor, a s&4m ne smjeti na- 
polje. »Daj, Bože, da što brže prođe zima,« mislio 
.je Mato. 

Pustimo sada, dragi čitaoci, Matu kraj prozora, 
jer će on još dugo promatrati događaje na ulici, a 
poslije toga će sigurno pročitati koju priču. Tako 
to radi već nekoliko dana. 

— Što je to s Matom? 

— Tko je taj Mato? 

— Zašto ne smije na ulicu? 

Ovako bi me mogao mnogi čitalac upitati. N 
sva ova pitanja, rado ću i spremno odgovoriti, jer 
sam odlučio ispripovijedati jedan zanimljivi događaj 
u kojemu je Mato, tako rekavši, glavno lice. Prije 
mo što ću upoznati čitaoce s našim junakom, moram 
«dodati, da Mato ne smije iz kuće, jer je prehlađen, 
pa mu je liječnik zabranio svaki izlaz. A sada o Mati. 


Junak pripovijesti... 


Mato je đak četvrtog razreda pučke škole. Ne 
ću ga previše hvaliti, kao što se to običava u pripo- 
“vijestima, nego ću vam saopćiti pravu istinu: Mato 
nije ni prvi ni najbolji đak svojega razreda. Nije 
prvi, ali nije opet ni posljednji ili najgori. Bit ću još 
iskreniji, pa dodajem: Mato bi mogao postati i bolji, 
ali ima jednu pogriješku, naime, malo je lijen. Možda, 
sam našega Matu ovime i uvrijedio, no vjerujte — 
samo istini za volju, jer on zaista nerado uči. Više 

ga zanimaju razne pustolovine i igre, a naročito voli 
glumiti ili deklamirati.* Radi toga strada učenje. 
Ipak, Mato nije u školi neznalica ili baš prava lijen- 
čina. Unatoč svega, on je dobar đak, a to najbolje 
potvrđuju pohvale njegova učitelja. Jest, učitelj ga 
hvali, jer je pametan i okretan. No roditelji nisu 
s tim zadovoljni, jer bi htjeli ne dobroga no odličnog 
đaka. Kako je to s njim u školi reći ću vam sada: 

— Tko će najbolje odgovoriti na učiteljevo pi- 
tanje, ako je ono teško. 

— Mato. 

— Tko će riješiti najteže zadatke. 

— Mato. dk rao kei 

— Tko će najbolje glumiti kakova, dobra ili zlo- 
česta dječaka. 

— Opet Mato. 

— Tko će lijepo i razgovjetno deklamirati. 

— Mato. 

. To su Matine dobre strane. S druge strane iz- 
gleda pak ovako: 

— Tko nije uredno napisao domaću zadaću. 

— Mato. 

— Tko se potukao ili svadio. 

— Mato. 

— Tko je zakasnio u školu. 

— Mato. 

Naročito moram naglasiti, da se je Mato rado 
potukao. To svakako nije pohvalno ni lijepo, ali eto, 
bila mu je to jedna od najvećih mana: Volio je iza- 
zivati druge, zabadati, vrijeđati ili se opet nekome 
rugati. Tijelom bio je dosta jak, a mišica tvrdih. 


* Govoriti pjesmice na izust, m ža . de | 

Pesnice je imao košćate i čvrste, pa se možda radi 
toga i volio tući. Bilo je na Mati i nešto naročitoga: 
imao je sitne male oči kao Japanac, pa je uvijek iz- 
gledao kao da škilji ili žmiri. Tek, kada se je raz- 
ljutio, jače bi podignuo očne kapke. Tada bi svaki 
mogao vidjeti njegove lijepe plave oči. Svojim rodi- 
teljima bio je jedinac, pa su ga zato tetošili i pazili 
kao oko u glavi. Mnogo su ga mazili, a nikada skoro 
korili, ili ne daj Bože, kaznili. Možda je i radi toga 
Mato bio tako grub s drugovima i svagdje se vladao 
kao zapovjednik. Jedanput mu je jedan drug isprav- 
no dobacio: Vladaš se kao vojskovođa! Eto, to vam 
je junak naše pripovijesti. A sada još nešto. Ovaj 
naš Mato, što gleda kroz prozor randike i prolaznike 
na ulici, nije više onaj grubi Mato, kakovoga sam 
vam ga malo prije opisao. 

Ne! To nije više rugalac ni izazivač. "To je novi 
Mato. Kako se to dogodilo, da se Mato tako promi- 
jenio, objasniti će vam ovaj događaj, koji se dogodio 
ovoga ljeta. 


U roditeljskoj kući... 


Mjesec je lipanj. Sunce je pripeklo i svojom to- 
plinom razlijenilo sve živo. Pred nesnosnom žegom, 
ljudi se sklanjaju u hladovinu, jer je ona najbolji 
lijek. Matini roditelji sjede u sobi. Blizu je jedan sat, 
pa će se njihov jedinac skoro povratiti iz škole. 
Matin otac, Marko, sjedi kraj stola i čita najnovije 
vijesti u novinama. Njegova žena (Matina majka) 
posprema stol za objed. Zveka tanjura, noževa, vilica 
i žlica razliježe se po sobi, pa to zvuči kao neki ne- 


. jasni i nama nepoznati razgovor. Otac često gleda 

na veliku zidnu uru i kao, da je pogledom hoće ne- 
kako usporiti. Već je pol jedan prošlo, a Mate još 


nema. Majka je opazila nestrpljivost svoga muža, | 


pa da ga rastrese, prekine šutnju: 

— Samo što nije došao. Ne budi toliko nestrp- 
ljiv. — Otac odloži novine, pa zabrinuto i ukorno 
primjeti: 

— čemu uvijek to zakašnjavanje. Nije li obuka 
svršila u dvanaest, a njega još nema. 

— Ti kao, da nisi bio dječakom, — odgovori 
majka. 

_ Zar si već zaboravio, kako je dječje oko 
radoznalo, pa voli sve zagledati, svuda zaviriti. Na 
putu iz škole susreće dijete sto novosti i iznenađenja. 
Pa kako će onda tako brzo stići! ? 

— Dobro ga zastupaš, — reče otac. 

Ovaj je razgovor doista malo raspoložio oca, ali 
je ipak potajno pogledavao na uru i pratio put ka- 
zaljka, koje su se približavale, da pokažu jedan sat. 
Nestrpljivost njegova bivala je sve veća i veća. Baš 
danas Mato zakašnjava, kada mu je kupio lijepu novu 
jedrilicu, kojoj će se on svakako vrlo obradovati. 
O, bit će veselja i ugodnog iznenađenja. 

Ali Mate nema — te — nema. Da se nije što 
dogodilo? U uzrujanosti počeo se otac i šetati po 
sobi. Nakon kratkog vremena, opet je sjeo čitanju. 
Ipak će tako vrijeme brže proći. — I doista. Našao 
je članak iz sudnice, u kojem se govorilo o nekom 
dječaku, koji je ostao bez oca i matere prepušten 
nevaljanom tutoru. 

Ovaj, umjesto, da se brine za dječaka, danomice 
ga je tukao i upotrebljavao za teške kućne poslove. 
Odijevao ga je slabo, pa je to dijete bilo većinom 

žalosno i potišteno. Dok su druga djeca bila vesela, 
dotle je to nesretno dijete teško radilo, nikada se 
igralo, a za nagradu nosilo stara prekrojena tuto- 
rova odijela. Uz to mu je nagrada bio i vrbov prut 
s kojim ga je tutor tukao. To je sve toliko ogorčilo 
dječaka, da je jednoga dana pobjegao iz tutorove 
kuće. Malog su bjegunca brzo pronašli, pa su se za 
njega zauzeli susjedi i tužili tutora sudu. Tutora je 
sud kaznio, a dijete metnuo u popravilište. — Ovaj 
je članak kratko vrijeme zaokupio Matinog oca, no 
onda se najedanput sjetio i uzrujano zaviknuo: 
»Sada je dosta čekanja. Idem pred Matu.« Majka se 
nije tome protivila, jer je i sama postala zabrinuta. 
Vaš sin je u bolnici... 

Otac se brzo spremio, a ura je muklo odbila 
jedan sat. Ovaj udarac toliko je uplašio oca, da je 
zaboravio uzeti šešir, nego je istrčao gologlav na 
ulicu. Naglim koracima uputio se prema školi okre- 
čući se lijevo i. desno, ne bi li gdje opazio svojeg 


jedinca. »Nema ga nigdje!« Ova pomisao požurila je 


očeve korake i on gotovo trčeći dođe pred školu. Na 
prvi pogled otac je zaključio, da su đaci već odavna 
izašli iz škole, jer je škola i.sve oko nje bilo pusto 
i prazno. »Moram do ravnateljeve pisarne ili do Ma- 
tinog učitelja. Možda su oni još ovdje?« Ravnate- 
ljeva uredovnica nalazila se u prvom katu, pa je 
nestrpljivi i već preplašeni otac gotovo preletio ste- 
penice i našao se pred vratima. Pokucao je dva-tri 
puta, ali se nije nitko odazvao. Osim udaraca nje- 
govih prstiju po vratima, nije se čulo nikakvog 
šuma, nikakovog glasa, pa je čitava škola izgledala 
kao napuštena kuća u kojoj nema ni žive duše. 
Uzrujan, otac pohiti niz stepenice do četvrtog raz- 

. reda. Nije li možda ipak tamo? Pokuca. Nema od- 
govora. Uđe u razred, a pred očima zijevaju u njega 
. prazne klupe. Kamo sada? Koga pitati? Koga? Ta 
ovdje je sve zamrlo, ovdje se sve urotilo protiv 
njega i šuti. Postalo mu je jasno, da se iza ove šutnje 
krije neka nesreća. U to se sjeti na podvornika, koji 
je stanovao u podrumu. čas-dva i eto ga na vratima 
podvornikova stana. Kako je njegova strpljivost bila 
već pri kraju, a živci su mu sve to više poigravali, 
to je na ovim vratima kucao mnogo žešće i naglije. 
Nakon kraće stanke, pojavila se podvornikova žena 
s kuhačom u ruci, jer je kuhala ručak. 

— Gdje je gospodin podvornik? — upitao je 
otac. 

— Moj muž je otišao do nekog Marka Klačića. 

Na riječi: Marka Klačića, otac je problijedio i 
toliko se uzrujao, da je podvornikovu ženu pograbio 
za, ruku i zaviknuo, prije, no što je ona mogla dalje 
govoriti: 

— Zašto je otišao do Marka Klačića? Govorite. 

Taj Klačić sam ja! 

Žena se zbunila i sva u strahu gledala na ovog 
čovjeka, koji je grčevito drži za ruku. 

— Oprostite, gospodine, ja nisam znala, da se 
to odnosi na Vas, jer inače... — Otac plane: 

— Jer inače? Govorite, što ste zanijemila!? 

— Gospodine, meni je teško, ali vam ipak mo- 
ram reći, da se je vaš sin unesrećio, pa je odvežen 
u bolnicu. 

Ove su riječi djelovale na oca kao hladna voda 
na usijano gvožđe. U njemu se sve raspuklo, rastr- 
galo. Sve one lijepe misli, kako će Mato svršiti škole 

i postati profesorom, kako će učiti djecu; sve to kao 
da je propalo, otišlo u nepovrat. Pa današnje iznena- 
đenje s jedrilicom. Oh! sve je to nestalo. Čitava se 
slika Matine budućnosti rasplinula, prelomila, ili bolje 
rečeno — nestala. Njegov jedinac, njegov Mato, koji 
mu je sva nada i radost, leži sada nepomično i bes- 
pomoćno negdje u bolnici. Oko njega vrzu se zabri- 
nuti liječnici i klimaju glavama. Ove su riječi po- 
dvornikove žene toliko uzbudile i preplašile nesret- 
nog oca, da je uopće zaboravio i pitati: kakva se ne- 
sreća dogodila, je li teška ili lakša? Kao uzet, i bez 
ikakove jasnije misli, stajao je pred vratima podvor- 
nikova stana, a onda se naglo okrenuo bez ijedne 
riječi, te istrčao na ulicu ostavivši iza sebe zabe- 
zeknutu i začuđenu ženu. Ulicom je trčao i gurao 
sve ljude oko sebe. Samo da što prije stigne do bol- 
nice. A onda što se više približavao tom nesretnom 
mjestu, gdje leži njegovo sve dobro, to ga je jače - 
mučila neizvjesnost: da li je živ; da li će ga naći 
živoga. 


| U bolnici... 


U nesreći ljudi većinom misle i osjećaju najgore, 

.pa prema tome sve vide najernije, jer se previše pre- 

straše, rastuže. Tako je to bilo i s Matinim ocem. 

Da je on bio manje uzrujan, mogao je i sam lahko 

zaključiti, da Matina nesreća nije tako strašna i 

opasna, kada ga podvornikova žena gleda tako začu- 

| đeno, pa čak i preplašeno, radi njegovog vikanja. 

Ta, da je bila nesreća zaista velika, ne bi li ona, kao 

žena, prva briznula u plač pred nesretnim i previše 
zabrinutim ocem. 

Kao što se začudila i prestrašila podvornikov&. 
žena, tako su se iznenadili i liječnici. Otac je banuo- 
u sobu kao da život njegova sina visi na jednoj jedi-- 
noj niti, i on će pridržati, da nit .ne pukne. ' 

Da vam potanko ne opisujem radost očevu, kada. 
je doznao, da je Mato samo iščašio lijevu ruku, reći. 
ću vam samo jedno: od veselja i nenađdane sreće Ma-- 
tin je otac zaplakao kao malo dijete. I liječnici su 
ljudi od krvi i mesa, pa i ako dnevno gledaju ljudske: 
nesreće i ljudske patnje nisu još tako otvrdnuli, da. 
ih ne bi ganulo ovo očevo plakanje. Oni su osjetili. 
zadovoljstvo i sreću, pa, jer su im navirale suze na 
oči, okrenuše glave na stranu. Sretnom ocu nisu. 
smetali, pa se on do sita naplakao. 'Tek sada je osje- 
tio, kako mu se povraća snaga i potpuna svijest. 
Sjetio se svoje žene i njenih boli, kada je saznala. 
od podvornika za Matinu nesreću. Ta pomisao 
trgnula ga je iz nemoći, pa je naglo se oprostivši. 
s liječnicima, koji su mu rekli, da će Mato već sutra- 
prekosutra kući, potrčao na ulicu, da utješi ženu. 
što prije kući, mislio je i sve se više žurio. 

No majčino srce nije moglo tako dugo čekati, 
jer je neizvjesnnost teška i opaka, pa čovjeku izjeda. 
živce. Radi toga je i ona smjesta trčala u bolnicu i 


'putem se srela s mužem. Doznavši od supruga za. 


sreću u nesreći, to jest, da je Mato samo lakše ozli- 


jedio ruku, silom je htjela u bolnicu. Otac, kome su: 


liječnici rekli, da je najbolje pustiti Matu neka se 
ispava i odmori od traha i boli, predložio je, da po- 
sjetu odgode do sutra. Tako je i bilo. 

Matina tajna. Otac sumnja... 


Kada dječak nešto taji pred starijima, onda se 
redovito vlada vrlo čudno i neobično: ne zna što bi 
govorio, kamo gledao, kuda metnuo ruke. Ukratko 
vlada se tako, da to stariji opaze. Tako je to bilo i 
s Matom. 

Kada su ga sutradan roditelji posjetili u bol- 
nici, bojao se očeva pogleda i pravio vrlo umornim i 
pospanim, Isprva to otac nije primjetio, jer je bio: 
suviše veseo i razdragan gledajući Matu. Osim toga. 
i sam je pomislio: strah i bol su ga izmučili. Uosta- 
lom, sve ga to nije zanimalo, jer je glavno, da je 
Mato živ i zdrav — tu pred njim — na krevetu. 
Stoga je otac veselo uskliknuo: 

— Da si mi što brže ozdravio, junače moj! 

— Hoću, tatice, odgovori Mato. 

Nakon toga je brižljivi otac postavio sto upita. 
na sina, a majka ga je neprestano milovala po licu, 
češljala mu kosu i nudila ga bonbonima. 

— Gospodin doktor je rekao, da ćeš već sutra 


kući, — progovori opet otac. 
sE Ne će li to biti opasno, kada mu je ruka u. 
sadri,* — primjeti majka. 


— Ne će, samo će morati mirovati. 
mE — Hoću, tatice. Sve ću učiniti samo, da sam 
o rd . Ka . “re. V4 . 
I kuće. Drugi puta ću bolje paziti, pa se ne ću po- 
skliznuti na stepenicama. 
— Tata ti je nešto lijepog kupio, — doda majka. 
— Što, tatice? Zašto nisi donio ovamo? 


* Kada se prelomi ili iščaši k m. 
na ruku sađru (gine), ost na ruci, liječnik metne - 

— Iznenađenje je kod kuće, pa ćeš sutra sve 
doznati i dobiti. 

_ Daleko je do sutra, tatice. Još moram pro- 
spavati čitavu noć. 

— Brzo spavaj, pa će noć proći kao minuta. 

U razgovoru je vrijeme brzo prolazilo, a Mato 
postao razgovorljiv. Ipak, ocu nije izmakla činje- 
riica: da Mato za vrijeme razgovora ne gleda njemu 
u oči, nego nekako smeteno i nespretno bulji u strop 
ili na susjedni krevet. Nekoliko puta ga je pitao, da 
li ga što boli ili smeta. No Mato nije ništa odgovarao. 
»Nešto krije pomisli otac,« ali to ne reče. Majka nije 
ništa opazila, jer bila je i previše zabavljena oko 
Mate. Kako je vrijeme za posjete već prošlo, to su 
se roditelji oprostili i pošli kući. 


Slijedećeg dana... 


Očeva sumnja bila je opravdana. Jest! Mato je 
nešto tajio. No tajna nije dugo ostala tajnom, jer 
se već otkrila sutradan, kako su Matu iz bolnice po- 
slali kući. Mato se razveselio, kada je opet šetao po 
sobama svojeg doma. Ruka mu bijaše u sadri, a oko 
vrata je dobio povoj, koji je pridržavao ruku. 

Eto, ovdje kod kuće, otac je brzo uočio, da se 

iza Matine nesreće, iza njegove iščašene ruke, krije 
neka tajna. Majka nije još uvijek ništa opazila, jer 
“bila je i previše sretna i zadovoljna, a da bi proma- 
trala sve sitnice i promjene na svom sinčiću. Ona ga 
je samo tetošila i ljubila govoreći, da je najgore 
“prošlo, a sada dolazi sve bolje i bolje. 

Nešto stvarnoga otac još nije doznao, nego tek 
jedno: Mato nešto taji, pa valja na njega pripaziti. 

Prilika mu se pružila, jer će danas doći Mati u 


pohode njegovi prijatelji — školski drugovi, pa će 
se sigurno o svačem razgovarati. — Mnogi od čita- 


oca bio je sigurno već više puta bolestan. Svaki će 
priznati, da je to vrlo dosadno: bolesnik ne smije iz 
kuće, nego leži u krevetu (ili u najboljem slučaju 
smije gore-dolje šetati po sobi). Sam krevet još i 
nije tolika pokora, no ima tu i gorih plašila, a to su 
lijekovi i hrana onakva — kakvu propiše liječnik. 
Kod našega Mate nije bilo lijekova ni naročite hrane, 
koju bi liječnik propisao. Ali, tu je ta nesretna i 
dosadna sadra na ruci, tu je taj ovoj (zavoj), pa 
ruka mora ležati nepomično. Čovjek mora dobro pri- 
paziti, da s njom kuda ne udari, jer inače zlo. 

Matu to sve nije mnogo smetalo ni ljutilo. Njemu 
su se vrzle druge misli po glavi: 

— Ne će li me drugovi odati, a onda je zlo po 
mene. ' 

Ta ga je misao mučila, a pogotovo sada, jer će 
oni doći svaki čas. Moglo bi se dogoditi, da milovanje 
i slatkiše zamijeni — šiba. Što će otac reći, kada 
dozna, da ruka nije prelomljena slučajnim padom. 

Poslije podne došli su drugovi. Bilo ih je šest. 
Naime, to su bili većinom članovi i odbornici nogo- 
metnog društva, kojemu je Mato predsjednikom. 

Od svih njih, Mato se najviše bojao Ive, jer je 
znao, da je Ivo ii svemu pravedan, a osim toga i 
mudriji od ostalih, jer je prvo-gimnazijalac. Ivo, na 
kojega je ovaj čas mislio Mato, spokojno je gledao 


i šutio. Roditelji Ivini bili su vrlo siromašni i teško 


su živjeli. Ivu su nadasve voljeli, jer im bijaše jedi- 


nac. Rast (stas) Ivin svakome bi na prvi pogled 
Bovorio: ovaj dječak mnogo radi ili je od prirode 

tako čil i jak. No kod Ive bila je riječ o radu, jer 
je zaista kod kuće obavljao razne poslove: pilio i 
cijepao drva, nosio drva i ugljen u kuću, pomagao 
čistiti sobe, pa čak majci i suđe brisao. Naročito 
bilo je kod Ive, što je uvijek bio vedar i veseo. Uz 
to je imao blagu i mirnu ćud, pa nije volio svađe ni 
tučnjave. No u svađama i nesporazumima bio je rado 
sucem, jer je volio istinu i pravdu. Ostali drugovi, 
a bilo ih je šest (što sam vam već spomenuo) bili 
su svi redom đaci iz Matinog razreda. U živom raz- 
govoru, oni su žalili Matu, što se nespretno poskliz- 
nuo na školskim stepenicama, te tako nezgodno pao, 
da je ozlijedio ruku. Pri tome su se nekako čudno 
gledali. Matin je otac pažljivo slušao taj razgovor, 
i promatrao dječake. Radi toga nije mu ništa iz- 
maklo, a najmanje Ivina Šutnja i njegovi pogledi. 

Brzo je uvidio, da ovako ne će mnogo doznati, 
pa se dogovorio sa suprugom, da izađu napolje. Pri- 
sutnom društvu su rekli, da idu u dućan kupovati 
neke stvari, i da će se skoro povratiti. 


Tajna se otkriva... 


Izašavši iz kuće, otac je suprugu poslao samu 
u dućane, a on se izgovorio poslom. Naime, pozvao 
ga je prijatelj, da mu pomogne urediti neke račune. 

Tako se rastanu. 

Majka ode svojim putem u dućan, a otac časak 
počeka, pa se zatim vrati, jer je već nešto odlučio. 

Iza kuće, u kojoj su stanovali Matini roditelji, 
bio je veliki vrt, zapravo dvorište. Ulaz u stan bio 
je s prednje strane, to jest, iz hodnika, no moglo se 
ući i sa stražnje strane kroz dvorište. Tamo je vo- 

dio ulaz u kuhinju. Otac se, dakle, vratio u stan ovim 
ulazom na dvorišnoj strani. 

Zašto ? 

To je već čitaocima razumljivo: htio je potajno 
doznati kakva se to tajna krije iza Matine povezane 
ruke. 

Polagano je došao u kuhinju, pa onda u prvu 
sobu. U drugoj sobi bio je Mato s drugovima. »Tu 
sam, pomislio je otac. Sada ću sve lahko čuti.« U 
sobi su živo razgovarali. Matin glas je postao nekako 
jači i zvonkiji. Čak se je i smijao. Razgovor se kre- 
tao oko bolesne ruke i nesreće. Čule su se riječi po- 
jedinih Matinih drugova, osim Ivinih, koji je šutio. 
S Ivom sam čitaoce već upoznao, pa mi je sada 
ostalo još upoznavanje s ostalim Matinim drugovima. 

Osim Ive, tu su još: Božo, Nikola, Mirko, Vlado 
i Stjepan. 

Kako, da vam ih predstavim? Ne ću o njima 
previše govoriti, nego tek toliko, koliko je potrebno, 
da ih najbrže upoznate. 

Božo je slabašan dječak. U licu dosta blijed, pa 
je vrlo često bolestan. Svatko bi ga lahko prepoznao 
po tome, što ima na samom vrhu nosa tri veće zna- 
menke. To su sigurno ostatci neke bolesti. 

Nikola je dječak u mnogome sličan Boži, samo 
što je nešto jači, a glas mu je gromoran i dubok. U 
školi ga radi toga zovu — bas.* 

Vlado je potpuno različit od prve dvojice. Dok 
su oni više mirni, a u kretnjama spori, Vlado je živ 
kao čigra. Na jednom mjestu ne može izdržati ni pol 
minute. Njegov otac ga je ovako predstavio učitelju: 


* bas, je najdublji glas u pjevačkom zboru, 

»Moj Vlado je pravi zvrk. Nigdje nema mira. Jedan- 
put sam mu rekao, da će dobiti deset kuna, ako sje- 
deći na stolcu izdrži deset minuta. Pa znate što se 
dogodilo? Sjedio je svega pet minuta, a onda rekao: 
»Tatice, daj mi pet kuna!« Inače Vlado rado ne go- 
vori. Voli skakanje, igranje, a ne razgovor. 


Mirko je mali prevrtljivac. Sve će iskrenuti i. | 


okrenuti. Voli šale i pustolovine. Vesele ga i tučnjave, 
pa je u tome sličan Mati. U školi ga zovu Man- 
drake,** jer uvijek pokazuje neke čarolije i trikove. 

Stjepan je veliki nogometaš, pa o tome najra- 
dije i govori. Pozna sve nogometne igrače diljem. 
cijeloga svijeta. (Razumije se: samo one, koji su 
najbolji). Jedina mu je želja, da kad odraste, po- 
stane nogometnim sucem. 


Eto, to su vam Matini drugovi. 

Sada je vrlo lahko zaključiti, da je glavnu riječ 
u sobi vodio Mirko, a sve svojim basom natkrilio: 
Nikola. 

Iza kraćeg veselog razgovora, nastala je stan- 
ka. Ocu, koji je cijelo vrijeme prisluškivao, izgledalo 
:jeto, kao da su se dječaci ispuhali, pa sada srču 
novi dah, novu sapu. 

I doista. 

Nakon kratkog odmora, prvi se javio opet. 
Mirko: ' 

— Drugovi, svima nam je poznata Matina ne- 
sreća, i svi znamo tko ju je skrivio. Prema tome 
znamo i kome ćemo danas suditi. 


— Petru! — orilo se u sobi. 


** Čarobnjak, 

Jedini je Ivo šutio. Na njemu se vidjelo, da se 
time ne slaže, ali nije ništa prigovorio. 

Poslije toga Mato je opet govorio i upozorio 
prisutne na važnost njihovog današnjeg sastanka. 

Naime, danas su se sakupili, samo radi toga, da 
sude malom Petru, što je gurnuo Matu niz stepenice. 

Pitat ćete: Kako mogu oni suditi? Mogu, jer je 
Petar član đačkog društva, kojeg su prisutni dječaci 
odbornici. Ovo ću vam još bolje objasniti. Ivo, Mirko 
i Mato osnovali su nogometno društvo, jer je Mato 


dobio za rođendan pravu nogometnu loptu broj 3. 


Ovoj trojici pristupili su i drugi, pa je tako nastalo 
društvo. Kako je lopta bila Matina, to su njega iza- 
brali za predsjednika društva. Čitavo je društvo 
brojalo oko dvadesetak članova, među kojima je bio 
i Petar. (Taj krivac Matine nesreće) Ivo je kao naj- 
stariji napisao pravila ili bolje: osam zapovijedi 
društva. 

Četvrta zapovijed glasila je ovako: 

»Tko u društvu načini kakav nered, svađu ili 
tučnjavu, toga može odbor izbaciti (isključiti) iz 
društva.« 

Dakle, odbor može glasanjem isključiti svakog 
ovakovog člana. Eto, taj se odbor danas našao kod 
Mate. Roditelji su mislili, da su Matini prijatelji došli 
u pohođe, no oni su došli zapravo kao suci. Da se 
vratimo sada unazad. 

Kada je; dakle, sobom zaorilo: Petar je krivac, 
Mati je odlanulo. Kao predsjednik požurio je sa gla- 
sanjem, da svoj naum što prije privede kraju. 

— Počnimo glasanjem — rekao je Mato. 

— Ne treba glasanja — primjeti Mirko. 

— Pravila traže glasanje — doda Stjepan. 

— Glasati, glasati — ponavljao je Božo. 

— što tu treba glasanje, kada smo se već una- 
prijed složili — reče Mirko. 

— Jeste li svi zato, da se Petra isključi? — 
upita Mato. 

— Jesmo — odgovore prisutni bez Ive. 

= — Slažete se svi u tome, da ga se više nikad 
ne primi u društvo. 

— Slažemo. 

— Prema tome je posao gotov, a Petar prestaje 
biti članom — poviče Mato. 

— Tako je! 

Već je sve izgledalo gotovo, no najednom zaori 
sobom: 

— Stidite se! 

Ovu rečenicu izustio je Ivo, koji je sve do sada 
mirno promatrao tok suđenja. 

— Stidite se, kažem vam, — nastavio je Ivo i 
odvažno stupio pred začuđene prijatelje, koji su sta- 
jali kao okamenjeni. Toliko ih je prestrašio ovaj 
nagli povik. Bila je to i uvreda. 

Prvi se snašao Mato, a to je i razumljivo, jer se 
njega najviše ticalo. Pogledao je prisutne, kao da 
im govori: Vi ste mi junaci, koji se ne laćate u koštac 
s onim, koji vas vrijeđa. (Pri tome je jače pridignuo 
bolesnu ruku. Time im je htio reći: Ja bi mu već po- 
kazao, samo, da sam zdrav). 

Nakon ovog prijekornog pogleda, upita Ivu: 

— Što si htio ovom uvredom? 

— Ne smatram to uvredom, — promrsi Ivo. 

— Da mi je zdrava ruka, ja bi ti pokazao, što 
je uvreda, a što ne. 

_ Ne bi to bilo ništa novo. Ta, tučnjava ti je 
jedina zabava, — odgovori Ivo. 

_ Lahko se rugaš meni, koji sam sada nemo- 
.ćan za borbu.- 
— Još nisi ni ozdravio, već se prijetiš. 
— Imao bi se i kome. 
— Izazivaš, — odgovori ljutito Ivo. 


— Ne zaboravi na četvrtu zapovijed, jer bi i 


tebe mogli isključiti, — zaprijeti Mato. 


— Kao što ste nevinog Petra, — uleti Ivo. 

— Nevinog! Ha, jeste li čuli. Našem velemu- 
drom gimnazijaleu je Petar nekriv. 

O, gospodine veleučeni čovječe izgleda, da vas 


gimnazija nije mnogo naučila, i ako se vladate kao, 

da ste pozobali svu mudrost ovoga svijeta. 

čitavo društvo prasne u smijeh, jer su svi sta- 
jali na Matinoj strani. Ivo ih je srdito promatrao, a 
onda ušutkao: : 

— Rugati se znaš, pa te po tome svi poznamo. 

Ali slušaj! Vi ste uvrijedili siromašnog Petra, 
jer ste ga nekrivoga osudili. 

(Stvar postaje sve zanimljivija, pomisli otac, 
koji se nalazio u susjednoj sobi. Da bolje čuje još se 
bliže primaknuo vratima.) 

— Vi se pitate: tko je krivac, i odgovarate 
Petar. No ja ponavljam: Petar je nekriv, a krivac 
je Mato. Čemu lažete? Recite samo Matinom ocu, da 
se Mato tukao, a ne slučajno poskliznuo. Neka on 
nađe krivca. 


Otac doznaje sve. Ivo kao. sudac. 


Na ove se riječi čitavo društvo uzvrpoljilo i po- 
čelo prepirati i dokazivati: tko je kriv i zašto je kriv. 

Mirko, koji je najmanje vjerovao u Matinu kri- 
vicu, a vješt u ovakovim prepirkama, htio je ovaj 
slučaj ispitati kao na sudu. (Ta ne zovu ga tek onako 
Mandrake.) Postavio je nekoliko pitanja, ali ga ni- 
tko nije slušao, jer je nastala vika kao na sajmu. 
Upleli su se i ostali, a naročito Stjepan, koji se po- 
bojao, da se radi svađe ne rastepe nogometno dru- 
štvo, pa što će on bez nogometa i utakmica. 

Nikola je tražio od Mate, da dokaže svoju ne- 
krivnju. Mato se derao-u sav glas i vrijeđao Ivu. 
Kada je vidio, da Ivo neprestano tvrdi svoje, po- 
dignuo je bolesnu ruku i gotovo zaplakao: 

— Jesam li ja sam prelomio ruku ili me je Pe- 
tar gurnuo niz stepenice ? 

Ova gotovo plačljiva izjava razžalostila je pri- 
jatelje, pa su sažalno gledali na Matinu bolesnu ruku, 
a Ivi dobacivali podrugljive riječi: 

— Mudrac sa istoka... Ti ćeš nekome suditi. 
Alaj mi suca! ' 

Ivo je gorio od uzbuđenja. Uvidio je, da ne će 
ništa dokazati, jer svi osim njega gledaju nesreću 
jedino u slomljenoj ruci, a ne u tome tko je prvi za- 
počeo svađu i tučnjavu. Njemu je sve to bilo jasnije, 


ali kako, da to dokaže. Odlučio je, da još jednom 


pokuša: 

— Odgovorite mi: tko je započeo svađu, tko 
tučnjavu? Mato ili Petar. 

Na ovo se pitanje Mirko toliko razvikao, da je 
otac (u drugoj sobi) morao začepiti uha: 

— Što se to nas tiče! — vikao je Mirko. Mi 
gledamo Matinu iščašenu ruku, pa znamo tko je 
kriv. 


— Pravi ste pučkoškolci, -— odgovori Ivo. Ta 
vi ne vidite dalje od nosa, a mislite, da ste mudraci. 
— Dosta je vrijeđanja, — zaviče Stjepan. 


— Bez vrijeđanja. Da niste pučkoškolci, nego 
stariji đaci, vi bi me barem saslušali do kraja. 

— Saslušajmo ga — javio se Božo, koji je či- 
tavo vrijeme šutio, jer on nije naučan svađanju. 

— Ja ne ću slušati, — prosvjedovao je Mato i 
brže bolje čepio uši sa rupčićem. 

— .Neka pripovijeda, — reče Vlado. 

.— Da čujemo, — poviče opet Božo. 

Ivo je zahvalno pogledao na Božu, a onda ispri- 
čao prisutnima ovaj događaj: 

— U jednom je dvorištu ležao crni mačak. Sun- 

ce je pripeklo, pa je on zadovoljno legao na travu i 
sunčao se. Toplina mu je toliko godila, da se od zado- 
voljstva neprestano prevraćao po travi: čas na leđa, 
čas na trbuh. Čas zatim opet bi važno lizao cape ili 
grebao travu. Vidjelo se, da je sretan što ga nitko 
ne dira, pa može mirno ležati i uživati na sunčanim 
zracima. 


No njegov mir ne potraje dugo, jer je u dvo- 
rište došao jedan dječak. Taj je dječak tu (u kući 
iza koje bijaše ovo dvorište) stanovao, i mačak je 
pripadao njemu. Opazivši mačka, počeo se na njega 
nabacivati sitnim kamenima i trešćicama. Dosta je 
gađao, ali je nekoliko puta pogodio. Mačak je cijelo 
vrijeme gledao na dječaka i spokojno podnosio nje- 
govu igru. Vidjevši dječak, da se mačak ne obazire 
na njega, približio se i počeo ga, vuči za cape i ušesa. 
Mačak je i to podnosio, jer je volio dječaka. Dje- 
čaku se ova šala sve više sviđala, pa je sve jače 
nastavio sa zadirkivanjem. Vukao ga je čas za rep, 
čas za uho. Mačak je još neko vrijeme trpio, a onda 
se naglo trgnuo, skočio u vis i panđama ogrebao dje- 
čakovo lice. Dječakov je otac čitavo vrijeme slučajno 
gledao taj postupak. Kada je dječak došao u kuću, 
da se potuži na mačka, dogodilo se — da je dobio 
batine. 

Dječak je plakao, a krv mu je curila iz ogrebo- 
tina. Plačući, neprestano je optuživao ratobornog 
mačka, koji da je krivac njegovih rana. Otac se nije 
.na to obazirao, nego isprao ogrebotine od krvi, a 
onda dodao: 


— Krivac si ti, jer si napao mirnog mačka. Da 

ga nisi vukao za rep i ušesa, ne bi sada krvario niti 
dobio batine. 
* 


— Eto, to sam vam htio reći, — nasmiješi se 
Ivo, očito veseo, što su dozvolili, da ispriča ovaj do- 
gađaj. 

Prije no što nastavim dalje pripovijedanje, dragi 
čitaoci, moram vam prikazati vladanje Mate i nje- 
govih prijatelja. Da vidimo, kako su oni primili tu 
pripovijest. 

Za vrijeme Ivinog pričanja, dječaci su pažljivo 
slušali. Ispočetka se nisu domišljali: kakvu vezu ima 
taj crni mačak s Matom. Radi toga su prosvjedovali: 

— Ne zanimaju nas sada pripovijesti. 

— Najprije vrijeđa, a onda pripovijeda. 

— Tko te pita za sunčanje mačaka. 

— Što ima mačak s nama. 

Ovakaya i suična pitanja postavljali su dječaci. 
Ipak, Ivo se nije dao smesti, pa je i ne osvrčući se, 
nastavio s pričanjem. No što se pripovijest bližila 
kraju, to su dječaci postali mirniji i tiši. Ivo je osje- 
tio, da se uspjeh približuje. Naime, dječaci su počeli 
gledati jedan na drugoga, a onda svi na Matu. Svrše- 
tak pripovijesti, bio je toliko jasan i razumljiv, da su 
konačno svi uvidjeli o čemu se tu radi. 

A kako je to bilo s Matom. 

Ispočetka je bezbrižno slušao Ivino pričanje i 
vladao se nadmoćnim. Izgledalo je kao da kaže: 
Pričaj ti, sokole moj gimnazijski, no ja sam svoje 
uredio, jer su već Petra, isključili. Ovu sigurnost i 
nadmoćnost još su više utvrđivali prvi uvidi dje- 

čaka, kojima su se rugali Ivi. Priča je Mati izgledala 
kao nešto bez glave i repa, kao nešto što je kišom 
palo iz oblaka. I dok je Ivo pripovijedao, on se smijao. 

No smijeh mu brzo zapeo... 

Što se pripovijest bližila kraju, dječaci su osje- 
ćali svoju krivicu i nepravdu učinjenu Petru. Raza= 
brali su: Petar je mirni mačak, a Mato nevaljao 
dječak. 

Da, je tome tako, vidi se najbolje po tome, što 
je nakon svršetka Ivinog pripovijedanja, Mirko us- 
kliknuo: 

— Brzo do Perice! On je opet naš član, jer je 
nekriv. 

— Baš smo pravi pučkoškolci, pa nismo vidjeli 
ni prsta pred nosom, — doda Stjepan. 

Matu je ubola ova izjava, pa je razljutivši se 
zaviknuo: ' 

.— Urota. Svi ste se urotili protiv mene. 

Nije li vas sram: šest zdravih protiv jednog 
bolesnog. : 

— Nemaš pravo, — progovori Mirko. — O uroti 
nema ni govora. Ovom nam je pričom Ivo otvorio 
oči, jer do sada nismo dobro sudili. Mi smo lagali tvo- 
jem tati, da si se slučajno poskliznuo i pao. Jest, to 
smo Jagali, jer si nas ti molio. Sada znamo i zašto 
si nas molio. ' 

— Slijepci, pravi slijepci, — plane Mato. 

— Sve mi je sada jasno, — doda Nikola. 

— Da nisi zadirkivao Peru, ne bi došlo do 
svađe, — doda Božo. 

— A da nije došlo do svađe, bila bi ti ruka 
zdrava, — primjeti Nikola. 

—— Urota, urota. Vi ste izdajice! — zaviče Mato. 
_ Ne zaboravi četvrtu zapovijed društvenih 
pravila, — požuri se Ivo. 


— Pazi, da te ne isključimo, jer se svađaš, a 


nemaš pravo, — doda Božo. 


— Fućkam ja na vaše zapovijedi i pravila. 
Fućkam ja na cijelo društvo, u kojemu zapovijedaju 
ovakovi. (Ovo »ovakovi« je naročito naglasio i po- 
gledao Ivu.) 

— Čemu to vrijeđanje? Priznaj krivicu, — _ doda 


Ivo. 


— Kakvu krivicu? Ne možeš mi ništa dokazati 
ni s deset priča o nekakvim mačkima. 

— Pustimo ga, — reče Ivo. Ajdmo mi do Pere, 
jer će se veseliti, kad dozna za naše otkriće. 

— Brže do Perice, — zaviče Božo. 

— Ajdemo, — doda Stjepan. 

Dječaci su se počeli spremati, no u tome ih izne- 
nadi Matina vika. 

— Vi ste mi drugovi. No lijepih li e 

— Pustite ga, hajdemo, — doda Ivo. 

— Idite samo, jer vas ne trebam. Ali znajte: 
lopte vam više ne dam. Lopta je moja i samo moja. 
Igrajte se bez lopte, kad ste tako mudri suci. Možete 
me i tužiti ocu. 

— Ima nas mnogo, pa ćemo se zabavljati i bez 
tvoje lopte. Ti ćeš prije doći do nas, no mi do tebe, 


— završi Ivo. 


— Nikada... Ne trebam vas. Mogu se i sam 


igrati. Ne ću umrijeti bez vas. 


— Zbogom! — zaorilo je sobom, pa dječaci 
«odoše. 

Lijep je ptić moj Mato, pomisli otac u drugoj 
sobi. Imao sam pravo: .iza slomljene ruke — krila 
ge Matina nevaljanština. Kako je mogao okriviti 
Petra, a sam je krivac. Pravi je nevaljanac, jer mi je 
lagao, da se je poskliznuo, a on se tukao. 

To se mora popraviti. Ali kako? 

Nakon kratkog vremena očevo se lice razve- 
drilo. Izgleda, da je nešto odlučio. 


Mato se prevario... 


Otac nije Mati (ni svojoj supruzi) ništa spo- 
menuo. 

Zašto? 

Znao je, da će Mato brzo požaliti svoje djelo. 

A Mato? ' : 

U školi su ga prijatelji izbjegavali, a i on ih se 
klonio. Nije htio pokazati, da ih treba. Ipak, peklo 
ga je, kada je morao iz prikrajka gledati, kako se 
dječaci igraju. Njega nisu zvali u igru. Po više puta 
došlo mu je napamet: Prići ću k njima. No uvijek je 
pobijedio ponos, pa je ostao na svom mjestu kao 


ukopan. Tako su prolazili školski dani: dan za danom 


sve dosadniji, bez igre i pustolovina. 
Bolje nije bilo ni kod kuće. Mato nije znao, što 


bi započeo i kako bi se zabavio. Svršivši zadaće, za- - 
klopio bi knjige i pohrlio na dvorište. No, onda se 


tek sjetio svoje nesreće: s kim Će se igrati. Svi su 
obližnji đaci s njim bii posvađeni. 
— No izdržati ću, da im pokažem, — znao se 


sokoliti. Ka 
Ova ga je misao bodrila, pa je uvijek iznova 

odlučivao, da će biti hrabar i izdržati. No, što se više 
približavala nedjelja, Mato je to više osjećao gubitak 
prijatelja. 

Ova nedjelja bila je važna. 

Naime, odigravati će se utakmica protiv trećega: 
razreda. Toj utakmici odavna se vegelio, jer se sa- 
staju dvije najbolje momčadi, a on će suditi. Nije to 
šala suditi ovakovu utakmicu. I to je propalo, sjeti 
se Mato. Sigurno me ne će zvati da sudim. No u to 
mu sine: ' 

— Ne mogu igrati bez lopte i bez suca. 

Već je slijedećeg dana ustanovio, da se prevario, 
jer su prijatelji nabavili loptu, a Petra odredili za 
suca utakmice. To ga je razočaralo. 

— Sve bez mene, — ponavljao je u sebi. 


* 


Otac je dobro pratio Matino dosađivanje. Dobro 
je uočio Matinu nestrpljivost i iščekivanje nedjelje. 
»Sada valja izvesti ono, što sam odlučio, pa će sve 
najbolje svršiti, a Mato se povratiti prijateljima. 

Sutra je subota: posljednji dan pred velikom 
utakmicom. »Na posao,« zaključi otac i potajno po- 
ruči Matinim prijateljima, da neizostavno dođu sutra. 
do Mate. 

Poruku očevu su dječaci primili s veseljem i za- 
ključili: Mato je opet naš. 

Veselilo ih je što će Mato suditi utakmicu, jer“ 
je bolji u tome od Petra ili Stjepana, koji hoće silom 
suditi. 

Došla je subota... 


Mato je ustao rano i pažljivo pregledavao no- 
gometnu loptu. Znao je, da se ovaj put ne igra s nje- 
govom loptom, no ipak, lopta se mora urediti. Nakon 
čišćenja lopte uzeo je u ruku svoju sudačku* svira- 
licu. Da, pravu sudačku sviralicu, koja je toliko važna 
kod svake utakmice. Dugo ju je pregledavao, pa i 
milovao, Zatim se ustao i svečano zasvirao, kao da 
daje znak za početak utakmnice. U tu se glumu to- 
liko uživio, da je počeo čak i trčati po sobi. 

Zatim se sjeti svoje nesreće. 

Žalosno pogleda sviralicu i metne je u džep. 

Došao je otac: 

— Danas ne ćeš u školu, — reče otac. 

— Ne ću u školu! — začudi se Mato. 


— Ne, sine. Doći će liječnik, da ti pogleda ruku. , 


— Pa ruka je već odavna zdrava. 

— Znam, — reče otac, — ali sam za svaku si- 
gurnost zamolio liječnika, da je još jednom pregleda. 

Mati se smrklo. 

Baš danas ne će u školu, kada bi ga konačno 
drugovi zamolili, da se ne ljuti i neka sudi. Molio je 
oca, ali svejedno: ne i ne. 

»Tone mi i posljednja lađa,« uzdahne Mato. Nije 
li to baš »peh«.* 

Ruka mu je zdrava, jer povez već ne nosi neko- 
liko dana. Skinuo ga je sam liječnik. I sada taj isti 
liječnik, kojega je on zavolio, dolazi baš u najne- 
zgodniji čas; dolazi baš danas u subotu. 


* Kod svake nogometne utakmice sudi jedan igrač, zove 
.se sudac. 
* Kad se nešto svrši baš onako, kako čovjek ne će. 

Ali, očeva se riječ morala poslušati, 
Liječnik je stigao oko deset sati. Mato ga je 
srdito promatrao i nazivao ga krvnikom. »Ruka je 


potpuno zdrava,« — rekao je nakon pregleda. Za 
kratko vrijeme se liječnik opraštao i nagovorio 
Matu: 


— Drugi puta oprezniji. 

Mato je buljio u pod, pa je to bilo vrlo neuljud- 
no i nepristojno. Otac ga nije korio, jer je znao, zašto 
se tako vlada. Kada je liječnik izašao u pratnji 
s ocem, čulo se glasno smijanje. 


— Čemu se smiju? — pomisli Mato. 

Pa čemu su se smijali? 

_ Ne čudite se nepristojnom vladanju moga. 
sina. On je danas htio u školu, da se nešto dogovori. 
s prijateljima, no ja sam to htio spriječiti, pa sam. 
vas pozvao, — rekao je otac liječniku. 

— Zato me tako ratnički i gledao, — nasmije: 
se liječnik. 

— Morate mu oprostiti, — doda otac. 

— Vrlo rado. Sada sve razumijem. 

Za to vrijeme, Mato je sjeo k stolu i prelistavao: 
po knjigama. Počeo je i čitati, no bez zanimanja. 
Sve mu bijaše dosadno i bez svrhe. 


Tako je došlo i podne, a Mato bivao sve uzbu-. 


đeniji i žalosniji. 

Za vrijeme objeda slabo je jeo, pa ga je brižna. 
majka neprestano nukala, Otac je šutio i pravio se 
ravnodušnim. Jedino je spomenuo sutrašnju utak- 
micu i veselje, da će je Mato suditi. 


Mato pomisli: otac mi se ruga. No onda se sjeti, 
da otac ne zna za svađu. 

Nakon objeda poslao je otac Matu do tetke, da. 
mu donese neke knjige. 


Poslije podne. 
Mato će suditi... 


Mato je otišao po knjige, a otac je sjeo i čitao 
novine. Čitanje ga nije mnogo zanimalo, jer je ne- 
prestano mislio na nešto drugo. Češće je gledao na 
uru, pa napokon progovorio tiho (za sebe): »Skoro 
će doći!« 

Vi već znate, dragi čitaoci, da je očekivao dola- 

zak Matinih prijatelja. (Rekao sam vam, da je po- 
slao poruku.) 

Pitat ćete, možda, čemu ta poruka? 

Čemu to pozivanje Matinih prijatelja ? 

Za sada vam na ova pitanja odgovaram ovako: 

Sve je to očeva zamisao, njegova odluka, i mo- 
ram priznati: veoma dobra. Naime, otac bi htio od 
samog Mate — licem u lice — doznati pravu istinu. 
»To se može dogoditi samo ovako,« Homo je otac 
i zadovoljno se nasmiješio. 

Nije prošlo par časaka, pa dođoše i pozvani. 
Bili su to oni isti Matini drugovi, što sam vam ih već 
predstavio. S njima su došli još i nekoji drugi, pa 
ih je svega bilo devet. 

Ušavši u sobu nemalo su se začudili, jer nisu 
tamo našli Matu, no njegova oca. Otac je primijetio 
ovo čuđenje, pa, da ih umiri, reče: 

— Mato će odmah doći. 

I zbilja! 

Nije prošlo ni deset časaka, a u sobu bane Mato. 
Možete zamisliti, kako se iznenadio, kada je u sobi 
opazio sve »urotnike«* i oca. Kao začaran stao je do 
vrata i netremice buljio u prisutne. U njegovoj se 
glavi počelo sve okretati i prevrtati: sto slika, sto 


misli poređalo se pred njegovim očima. Sve su te 


slike bile ružne, ali se među njima najviše isticala 
jedna, koja bijaše najružnija. Na toj slici vidio je 


, Mato svoje »urotnike« kako stoje oko njegova oca 


i pripovijedaju mu istinu; pripovijedaju mu, kako je 
Mato prevario oca, da je slučajnim padom slomio 
ruku; pripovijedaju mu, kako je Mato izazvao mir- 


* Od one svađe, tako je nazivao svoje prijatelja, 

noga Petra, prvi ga udario... prvi. 

— Oni su me tužili, — izustio je nečujno Mato. 

Sve se to odigralo u tren-dva, pa osim oca, nije 
nitko ništa opazio. 

Da ostvari svoj naum, prvi progovori otac. 

— Eto, posjetiše te prijatelji. Kažu, da si ih 
pozvao radi neke važne stvari. 

Mato se preplašio očevih riječi, naročito onih 
»važne stvari«. Još mu je jače sinulo u glavi: »Oni 
su me odali.« 

— Dakle, ste me tužili, — izustio je glasno. 

Iako je otac znao za Matinu tajnu, pravio se 
nevješt i upitao: 

— Tužili? Pa što si to učinio, da bi te oni mogli 
tužiti. Kako to, da nisi o tome obavijestio svoga oca? 


Ove su riječi potpuno razoružale hrabrost ma- 
loga Mate, pa mu se otac pričinio kao nekakav veliki 
sudac, koji drži u ruci knjigu u kojoj pišu sve nje- 
gove nevaljanštine i laži. Htio je nešto odgovoriti, ili 
napasti drugove, no riječ mu zapela u grlu. Časak je 
stajao ko zaplašen okrečući se i gledajući svoje pri- 
jatelje. A onda, kada je vidio, da ga i oni promatraju 
nekako čudno i sa strogim gudačkim očima, naglo 
je briznuo u plač. 

— Mi te uopće nismo tužili, jer smo ti to obe- 
ćali, — snašao se Ivo. 

— Gle, gle! Pa ti imaš dobre i vjerne prijatelje, 
— primjeti otac. — Oni znadu čak i lagati, da te 
obrane. 

_— Niste me tužili, — oduševi se Mato i obriše 
suzne oči. Zatim naglo stupi pred oca, te kao, da je 
na sudu odvažno reče: 


To 


— Tatice, ja sam kriv, jer sam lagao. Molim te 
oprosti. 

Htio je nastaviti, ali ga je otac prekinuo, re- 
kavši, da on sve zna. ž 

— Opraštam ti vrlo rado, — reče otac. 

Mato poljubi oca i zadovoljno se ogleda na pri- 
jatelje, koji su se već smijali. Ta slika pomirenja 
toliko ga je razveselila, da je opet zaplakao. Prija- 


telji ga okruže i počnu tješiti. (Međuvremeno je otac 
izašao iz sobe, jer je vidio svoj uspjeh.) 

— Mato, i mi ti opraštamo, — reče Ivo. 

— Opet si naš, — potvrdi Božo. 

— Živio naš Mato, — zavikaše ostali. 

— Hoću li sutra suditi utakmicu? — upita 
Mato. 
_ Hoćeš, — odgovore svi. 


* 


Tako se Mato pomirio s prijateljima bez kojih 
nije mogao izdržati. Naum je očev potpuno uspio: 
Mato je pred njim priznao svoju tajnu, uvidio svoju 
“krivicu i opet zavolio svoje staro društvo. 

Došla je i toliko iščekivana nedjelja. 

Mato je uranio. Ustao je već oko pet sati, jer 
ga je nešto tjeral& iz kreveta: ta, danas će suditi. 
Obukao je nogometne cipele, gaćice i majicu, pa se 
“važno šetao po kuhinji. U ustima je bila već i svira- 
lica. Koje li sreće i zadovoljstva. A. još jučer o podne 
mislio je, da je sve propalo i izgubljeno. 

Oko šest sati ustao. je i Matin otac. Kako je 
“Mato bio neobično veseo, to je oca pozdravio i počeo 


-mu živo pripovijedati o izazivanju Petra i o tučnjavi, 


kojoj je on začetnik. Naročito je ocu opisao samoću 
i dosadu posljednjih dana provedenih bez drugova. 
Bilo mu je ružno, jer je u svemu sudjelovao samo 
on — s&m. U igri, na ribolovu, u školi — svagdje 
bio je sam. A utakmica? I nju bi, rekao je, odigrali 
bez njega. = 


— Sretan sam, tatice, što je opet sve u redu, — 


dodao je na kraju. 

—— A Petar? — primjeti otac. 

— Da si ga samo vidio, kako se poveselio, kada 
sam jučer bio kod njega. 


* 

Došla je i utakmica. Tri sata po podne. Na igra- 


* 1ištu su već obe momčadi, pa Mato dogovara s njima: 


“koja će momčad zauzeti sjevernu, a koja južnu stra- 
nu. Mato je veseo i smješi se, kao da je dobio carsku 
riznicu punu dragulja. Poslije određivanja strane, 
Mato je izvukao sviralicu i sa tri oštra zvuka dao 
znak za početak. Igra je počela vrlo živo. Protivnici 
su skoro ravnopravni, pa će biti i borbe. Od noge 
.do noge letjela je lopta, a dječaci se, bome, i uzno- 
jili. Matini drugovi igraju složno i često su pred 


mrežom protivne momčadi. Mato je uznemiren: hoće 
di pogoditi? Ne će. Branič je uhvatio loptu i opet je 
“vratio na sredinu igrališta. 

Nije prošlo ni par minuta, eto ih opet pred vra- 
tima protivnika. Zgoditak! Jest, Mirko je dobio loptu 
od Stjepana i udario je u sam ugao vratnica. Sudac, 
4li bolje Mato zasvira dva puta. Poslije ovoga zgo- 

ditka četvrti je razred igrao sve žustrije i brže, pa 
se dogodilo, da su na kraju pobijedili sa tri zgoditka. 
prema jednom. U samoj igri došlo je i do nespora- 
zuma, jer su se đaci trećega razreda bunili protiv 
guca Mate, jer da ne sudi ispravno, nego u korist 
svojeg razreda. No Mato im je dokazao, da sudi pra- 
vedno, pa se umiriše. 

— Pobjeda! — orilo se igralištem. 

Poslije utakmice Mato je čestitao Ivi, Mirku i 
Petru, jer su oni polučili zgoditke. Prijatelji su se 
izrukovali, pa veselo otrčali kući. Mato je poslije po- 
mirenja sve više i jače volio Petra, pa ga je sada 
pozvao k sebi. Petar rado pristane, pa se obojica. 
požure Matinoj kući. 


Kraj prozora... 


Eto to vam je, dragi moji mali prijatelji, doga- 
đaj s Matom. Sada ćete lahko razumjeti, da se Mato 
popravio. Od dana pomirenja, Mato se nije. više sva- 
đao ni tukao, a još. manje izazivao. Ipak, bilo je po 


kojiputa manjih svađa i tučnjava, jer đaci se brzo 


posvade i potuku, no Mato ih je izbjegavao. 

Za vrijeme, dok sam vam pripovijedao o njemu, 
gjedio je kraj peći i listao po nekoj knjizi. Tražio je 
kakvu lijepu pripovijest. što je tražio, to je i našao, 
pa počeo čitati. Ja sam završio s pripoviješću, a on. 
još uvijek čita. Sigurno je nešto vrlo zanimljivog i 


pustolovnog. Čitajući više puta je zakašljao. Kada. 


je pripovijest dočitao, ustao je i opet pošao do pro- 
gora. Pažljivo je gledao na ulicu, pa se moglo opaziti, 
da nekoga čeka. 

Tako i bijaše. 

Na ulici se pojavilo Matino društvo. Vi ga dobro 
poznate. Bili su to: Ivo, Mirko, Božo, Stjepan i Ni- 
kola. Mato ih je veselo dočekao. Za čas dva počela 
je i igra. 

— A gdje je Petar? — upita Mato. 

_ Odmah će doći, — odgovori Mirko. 

Dječaci su se bezbrižno igrali, pa je vrijeme brže 
prolazilo. Bilo je oko pet sati, kada je došao i Petar. 
Njegov dolazak još više razveseli društvo, pa je igra 
postala življa i zabavnija. 


Konac 

OKUPANA PRIKAZA 


Gusti se mrak spustio nad gelo. U svim kućama 
gore svjetiljke. čeljad se u kućama vrze kojekako: 
rade, razgovaraju i pjevaju. U trećoj kući od škole, 
danas je vrlo veselo i živo. 'To je kuća maloga Stjep- 
ka i njegove sestrice Jelene. Stjepko je đak prvoga 
razreda pučke škole, a Jelica još ne ide u školu. Kod 
njih se sakupilo oveće društvo, pa se radi toga i čuje 
iz kuće veselo pocikivanje i pjesma. Naime, večeras 
se u kući čisti perje, a običaj je, da se kod toga posla 
sakupe najbliži susjedi. Većinom je to seoska mla- 
dež: momci i djevojke. Stjepko i Jelica su danas vrlo 
veseli. Sjeli su pokraj peći, pa pobožno, prate posao 
starijih, a što je još zanimljivije, slušaju i njihove 
razgovore. Roditelji ih ne tjeraju spavati, jer je još 


rano, a i svečan je to dan, pa neka i djeca sudjeluju | 


u veselju. Josip, kućni sluga pripovijeda o strašilima 
i prikazama. Josip je veliki nevaljanac, jer pripovi- 
jeda ovakove pripovijesti samo radi toga, da plaši 
naše mališane, koji su se sve više od straha stiskali 
jedno k drugome. 

»Uh!« reče on, »te su prikaze strašne i čudno 
odjevene, pa tko ih se ne bi uplašio.« Poslije svake 
rečenice Josip namiguje prisutnima, pa zatim po- 
gleda na prestrašenu djecu. Brat i sestra šute, dah 
im nekako zapinje, a u grlu im je suho. Pa tko se 
ne bi bojao ovakovih nakaza, koje preobučene u raz- 
ne životinje ili ljude lutaju noću selom. Strah je sve 


veći, pa su se djeca gotovo ukočila, a noge im odrve« 

“nile. »Ne bih išao iz kuće ni za sto kuna,« jedva 


čujno šapne Stjepko sestrici. »Ni ja,« odgovori ona. 
U to ge otvore vrata, pa u kuhinju uđe susjedov 
Franjo, koji je četvrtoškolac. Franjo se ogleda po 
prostoriji i odmah pristupi uplašenoj djeci. — Sluga 
Josip je dalje pripovijedao o noćnim prikazama i 
duhovima, koji se oblače u plahte. 

. Prisutni momci i djevojke smiju se Josipovom 
pričanju i pri tome gledaju Stjepka i Jelicu. I Stjep- 
kovi roditelji se smiju, jer slugino pričanje drže za 
šalu. Mali je Franjo odmah uvidio, da to ne će dobro 
svršiti, jer se Jelica tresla kao šiba na vodi. »Ne 
smijem dozvoliti, da ih se plaši,« pomisli on i šapne 
Stjepku: »Ne bojte se!« Ja sam učio u školi, da tih 
prikaza nema. Da je to istina možda ću vam još 
večeras i dokazati.« 


Međuvremeno su odrasli dovršili posao, pa se 
počeli spremati. »Josipe, ti ćeš ostati s djecom u 
kući, a ja ću sa ženom ispratiti goste,« tako je nago- 
vorio slugu Stjepkov otac. Franjo, koji je već nešto 
izmislio uplete se u razgovor i zamoli Stjepkovog 
oca, da i on još časak ostane s djecom. Rekao je, da 
će Stjepku pomagati oko zadaće. 

đ Gosti odu, a s njima i Stjepkov otac. Za kratko 
vrijeme uzme Josip u ruke svoj šešir i dovikne djeci: 
»Odmah ću se povratiti! Idem samo u štalu, da na- 
hranim blago... .« . 

' Vrata zaškripe, a Josip izađe. Škripanje vrata 
toliko je uplašilo Stjepka i Jelicu, da su problijedili 
od straha i još čvršće se pritisnuli jedno uz drugo. 
Franjo, kao da to nije opazio. Skočivši sa stolice 
šapne Stjepku: A sada na posao! Radi onako kako 

ću ti govoriti. Ne boj se, jer će sve proći najbolje. 
Primi sa mnom ovaj lonac. U njega sam nalio za- 
blaćenu vodu.« Stjepko se začudi i htjede nešto upi- 
tati, no Franjo ga prekine i dobaci: »Ne pitaj ništa!« 
Obojica ušute i čekaju. Nakon kratkog vremena 
otvore se vrata, a na pragu se pojavi čudnovata pri- 
kaza s velikom bradom i šubarom na glavi. Prikaza 
je nepomično stajala i buljila u djecu. Kako je bila 
sva zavita u bijelu ponjavu, to je izgledala još straš- 
nije. Stjepko se ukočio od straha, no probudio ga 
glas Franjin »Sipaj!« Stjepko više — mrtav no živ 
zamahne i — pljus! na prikazu. Dobro je pogodio, 
jer je sav sadržaj (zablaćenu vodu) istresao na pri- 
kazu. A prikaza? Nešto, je nerazumljivoga pro- 
mrmljala, pa bjež! iz kuće. Sve se to odigralo vrlo 
brzo, pa Stjepko još uvijek nije razumio što se za- 
pravo dogodilo, i što je on učinio. Franjo pogleda 
začuđenog Stjepka i reče: »A znaš li ti tko je ta pri- 


kaza? Tvoj sluga, tvoj Josip. No dobro si ga okupao, 


pa mu je prisjela šala.« 
__ »Pa kako znaš, da je to bio Josip?« upita 
Stjepko. 


— »Čuo sam ga kada je rekao susjedu Matiji, 


da će vas večeras preplašiti,« pobjedonosno je od- 
govorio Franjo. ' 

— »Ha, ha!« povikne Stjepko. »To znači, da je 
bila laž, to znači, da je Josip brbljavac i lažljivac. 
Un, lijepo smo ga okupali. Ovo vrijedi sto kuna.« 


Poslije toga povratili su se i roditelji s uplaše- ' 


nim i mokrim slugom. Roditelji su se od srca smi- 
jali, a »prikaza« je stajala do peći i sušila svoju 
mokru odjeću. 


T8 


Laski. ku. 


TRI DRUGA 


Mato, Slavko i Milan su tri vjerna druga. Uvijek 
su zajedno: u igri, pri učenju, pri poslu. Kuće su im 
na blizu, i oni su nerazdruživi. Tek u školi je malo 
teže, jer su klupe samo za dvojicu. To ih ljuti, ali 
tome nema, lijeka, jer su klupe tako građene i s tim 
se valja pomiriti. Oni bi rado sjedjeli sva trojica u 
jednoj klupi, no ne iđe ni to. 

Naime, gospodin učitelj kaže, da bi smetao je- 
dan drugome kod pisanja. Radi toga bi Slavko često 
uzdahnuo: »Zašto su baš u našoj školi klupe za dva 
đaka? Zašto? I tko ih je postavio ?« 

Mato bi dodao: »Eto, već u susjednom selu 
klupe su veće, pa u jednoj sjede čak četvorica. A 
naše? Baš naša škola mora trpjeti tako male i uske 
klupe. Alaj ih je baš mudrac načinio!« 

' Odlučili su, da Slavko i Milan sjede u jednoj 
klupi, a Mato će iza njih. Tako je i bilo. Dani su pro- 
lazili u veselju i igri, pa je njihovo prijateljstvo bi- 
valo sve tješnje i čvršće. Brzo su prolazile i godine, 
pa su se ređali praznici. Tada je tek svanuo pravi, 
slobodni život, pun raznovrsnih igara i pustolovina. 


.Na potoku, na livadi, na polju, u šumi — svagdje se 


orio veseo i složan glas nerazdruživog trolista. U selu 
se već znalo: gdje je jedan — tamo su i druga dvo- 
jica. Selo je zapazilo to veliko prijateljstvo, a stariji 
bi u šali govorili: »E, kad ponarastu, bit će jedan 


drugome kum na vjenčanju!« 

Poslije vrućih i bezbrižnih praznika, došla je i. 
nova školska godina. I tako je to išlo redom, a tro- 
jica se penjala iz razreda u razred! Nisu to više: 
prvašnji mali, slabašni i sitni daci. To su sada već: 
odrasliji đaci četvrtoga razreda. 

Često ih je vidjeti, gdje se na paši dogovaraju. 


Vag . o 


i čitaju. Zanimale su ih pripovijesti, a naročito: one,. 
koje su im prikazivale junake i razne viteze. U školi. 
pripovijedaju te zanimljive pripovijesti, pa ih ostali. 
đaci slušaju, a pri tome je takav mir kao u crkvi. 
Radi toga ih i zavoliše. Ali eto, dogodilo se to naglo 
— iznenada, jer zlo dolazi brzo. Matini roditelji, pro- 
dali kuću i zemlju. Kaže Mato, da sele u kraj, gdje: 
će za ove novce dobiti više zemlje, pa će onda lakše 
i živjeti. Tako se presjekla grana njihova prijatelj 
stva — Mato odlazi. Ispratili su ga nekoliko kilo-- 

metara od sela. Išli bi oni i dalje, ali ne daju otac 
i mati. Oproste se, zaplaču i krenu kući. U školi su 
od sada neveseli, jer nije lahko izgubiti druga. Kako 
su vodili dnevnik, to u njega zapišu ovo: »Dne 12. 
ožujka 1942. godine, izgubili smo svog prijatelja. 
'Teško nam je bez njega. Još ne znamo u koje je selo 
otišao. Kažu, nekamo u Moslavinu, gdje ima mnogo 
zemlje.« Prošlo je nekoliko dana, a od Mate nikako- 


. vih vijesti. Gdje je? Kako mu je? Ovakove su ih 


misli najviše zabrinjavale. Sedmi dan — evo radosti, 
evo ugodnog iznenađenja: pismo. Da, pismo od Mate. 
Kad su primili pismo, zaviknuše u jedan glas: »On 
je. Nije nas zaboravio!« U pismu im javlja Mato, 
da je sretno stigao. Njegovi su roditelji kupili lijep 
posjed i već grade kuću. »Lijepo je ovdje,« piše 
Mato »ali mi je ipak ružno bez vas. Veselim se što 
će brzo doći praznici, a onda ću vas posjetiti.« Pro- 
čitavši pismo, trolist prijatelja se razveselio i odlučio 
odmah odgovoriti. Odlučeno učine i pismo odnesu na 
poštu. U dnevnik pak napišu ovo: »19. ožujka bili 
smo veseli, jer nam se javio naš Mato.« Opet su sva- 
nuli vedri i sunčani dani. Slavko i Milan oživjeli. A 
kako i ne bi! Ta brzo će doći praznici — a tada će 
sve biti po starom: veselo, živo, jer će ih posjetiti 
njihov Mato. Samo da što prije dođu praznici! 


Špoljar: Malim prijateljima. 6 ' 81 

